MT Il-Ġurnal Uffiċjali tal-Unjoni Ewropea L 258/24

REGOLAMENT TA' IMPLIMENTAZZJONI TAL-KUMMISSJONI (UE) 2017/1795

tal-5 ta' Ottubru 2017

li jimponi dazju antidumping definittiv fuq importazzjonijiet ta' ċerti prodotti ċatti b'laminazzjoni termali tal-ħadid, azzar mhux illigat jew liga oħra tal-azzar li joriġinaw mill-Brażil, l-Iran, ir-Russja u l-Ukrajna u li jtemm l-investigazzjoni fir-rigward ta' importazzjonijiet ta' ċerti prodotti ċatti b'laminazzjoni termali tal-ħadid, azzar mhux illigat jew liga oħra tal-azzar li joriġinaw mis-Serbja

IL-KUMMISSJONI EWROPEA,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1), u b'mod partikolari l-Artikolu 9 (4) tiegħu,

Wara li kkonsultat lill-Istati Membri,

Billi:

1. PROĊEDURA

1.1. Il-bidu

(1) Fis-7 ta' Lulju 2016, il-Kummissjoni Ewropea (“il-Kummissjoni”) bdiet investigazzjoni antidumping fuq l-importazzjonijiet fl-Unjoni ta' ċerti prodotti ċatti b'laminazzjoni termali tal-ħadid, azzar mhux illigat jew liga oħra tal-azzar li joriġinaw mill-Brażil, l-Iran, ir-Russja, is-Serbja u l-Ukrajna (“il-pajjiżi kkonċernati”) fuq il-bażi tal-Artikolu 5 tar-Regolament (UE) 2016/1036 tal-Parlament Ewropew u tal-Kunsill (“ir-Regolament bażiku”). Hija ppubblikat Notifika ta' Bidu f'Il-Ġurnal Uffiċjali tal-Unjoni Ewropea (2) (“in-Notifika ta' Bidu”).

(2) L-investigazzjoni ngħatat bidu wara lment li kien tressaq fit-23 ta' Mejju 2016 mill-Assoċjazzjoni Ewropea tal-Azzar (“Eurofer” jew “l-ilmentatur”) f'isem aktar minn 90 % tal-produzzjoni totali tal-Unjoni ta' ċerti prodotti ċatti b'laminazzjoni termali tal-ħadid, mhux illigat jew liga oħra tal-azzar.

1.2. Il-partijiet interessati

(3) Fin-Notifika ta' Bidu, il-Kummissjoni stiednet lill-partijiet interessati jikkuntattjawha sabiex jipparteċipaw fl-investigazzjoni. Hija speċifikament infurmat lill-ilmentatur, lill-produtturi magħrufa oħrajn tal-Unjoni, lill-produtturi esportaturi magħrufa, lill-awtoritajiet tal-pajjiżi kkonċernati, lill-importaturi, lill-fornituri u lill-utenti magħrufa, lill-kummerċjanti u lill-assoċjazzjonijiet magħrufa li huma kkonċernati dwar il-bidu u stednithom jieħdu sehem.

(4) Il-partijiet interessati ngħataw l-opportunità jagħtu l-opinjonijiet tagħhom bil-miktub u jitolbu smigħ mal-Kummissjoni u / jew mal-Uffiċjal tas-Seduta fil-proċedimenti kummerċjali. Il-partijiet interessati kollha li talbu dan u wrew li kien hemm raġunijiet partikolari biex jinstemgħu, ingħataw seduta ta' smigħ.

1.3. Il-kampjunar

(5) Fin-Notifika ta' Bidu, il-Kummissjoni qalet li hija tista' tieħu kampjun mill-partijiet interessati skont l-Artikolu 17 tar-Regolament bażiku.

(a) Il-kampjunar tal-produtturi tal-Unjoni

(6) Fin-Notifika ta' Bidu, il-Kummissjoni ħabbret li hi kienet għażlet proviżorjament kampjun tal-produtturi tal-Unjoni. Il-Kummissjoni għażlet kampjun fuq il-bażi tal-ogħla volumi rappreżentattivi ta' produzzjoni u ta' bejgħ filwaqt li żgurat firxa ġeografika. Il-Kummissjoni stiednet lill-partijiet interessati biex jagħtu l-kummenti tagħhom dwar il-kampjun proviżorju, iżda ma rċeviet l-ebda kumment.

(7) Bħala riżultat, il-kampjun finali kien magħmul minn sitt produtturi tal-Unjoni li kienu jinsabu f'ħames Stati Membri differenti. Dan jammonta għal aktar minn 45 % tal-produzzjoni tal-Unjoni.

(b) Il-kampjunar tal-importaturi mhux relatati

(8) Il-Kummissjoni talbet lill-produtturi esportaturi biex jipprovdu l-informazzjoni speċifikata fin-Notifika ta' Bidu biex tiddeċiedi jekk kienx bżonn li jittieħed kampjun u, jekk iva, biex tagħżel il-kampjun. Is-seba' importaturi li rrispondew kollha kemm huma kienu membri ta' konsorzju msemmi “Konsorzju għall-Importazzjonijiet ta' Prodotti Ċatti b'Laminazzjoni Termali” (“il-Konsorzju”). Dan il-Konsorzju ġie stabbilit ad hoc, għall-għanijiet tal-investigazzjoni, minn aktar minn 30 utent u importatur mhux relatat li jinsabu primarjament, iżda mhux esklussivament, fl-Italja. Dawn jikkonsistu primarjament minn SMEs.

(9) Stemcor London Ltd, membru tal-Konsorzju, aċċettat b'mod volontarju kooperazzjoni sħiħa bis-sottomissjoni ta' tweġiba għall-kwestjonarju. Dan l-importatur mhux relatat, ibbażat f'Londra, ir-Renju Unit, kien jinnegozja l-prodott ikkonċernat b'valur li ammonta għal aktar minn GBP 30 miljun tul il-perjodu ta' investigazzjoni. Dan l-importatur mhux relatat saritlu żjara fil-post.

(c) Il-kampjunar tal-produtturi esportaturi

(10) Minħabba l-għadd żgħir ta' produtturi esportaturi magħrufa fl-Iran, fir-Russja, fis-Serbja u fl-Ukrajna ma kienx previst kampjunar rigward dawk il-pajjiżi.

(11) Minħabba l-għadd potenzjalment kbir ta' produtturi esportaturi fil-Brażil, il-Kummissjoni talbet lill-produtturi esportaturi kollha fil-Brażil biex jipprovdu l-informazzjoni speċifikata fin-Notifika ta' Bidu sabiex tiddeċiedi jekk kienx bżonn li jittieħed kampjun u, jekk iva, biex tagħżel il-kampjun. Barra minn hekk, il-Kummissjoni talbet lill-Missjoni tal-Brażil għall-Unjoni Ewropea biex tidentifika u / jew tikkuntattja produtturi esportaturi oħra, jekk ikun hemm, li jistgħu jkunu interessati jipparteċipaw fl-investigazzjoni.

(12) Ħames produtturi ppreżentaw it-tagħrif u qablu li jiġu inklużi fil-kampjun. Il-Kummissjoni sabet li tnejn minn dawn il-kumpaniji kienu relatati u għaldaqstant qisithom bħala (grupp) wieħed ta' produtturi esportaturi.

(13) Skont l-Artikolu 17(1) tar-Regolament bażiku, il-Kummissjoni għażlet kampjun ta' tliet produtturi esportaturi bbażat fuq l-ikbar volum rappreżentattiv ta' esportazzjonijiet lejn l-Unjoni li jista' jiġi investigat b'mod raġonevoli fil-ħin disponibbli. B'konformità mal-Artikolu 17(2) tar-Regolament bażiku, il-produtturi esportaturi magħrufa kollha u l-awtoritajiet Brażiljani ġew ikkonsultati dwar l-għażla tal-kampjun. Ma wasal l-ebda kumment.

(14) Il-kampjun magħżul jirrappreżenta 97,3 % tal-esportazzjonijiet totali mill-Brażil lejn l-Unjoni, kif irrapportat mill-erba' produtturi esportaturi li kkooperaw.

1.4. It-tweġibiet għall-kwestjonarju

(15) Il-Kummissjoni bagħtet kwestjonarji lill-ilmentatur, lill-produtturi tal-Unjoni kollha inklużi fil-kampjun, lill-produtturi esportaturi kollha magħrufa fl-Iran, fir-Russja, fis-Serbja u fl-Ukrajna u lit-tliet produtturi fil-Brażil inklużi fil-kampjun, lill-utenti u lill-importaturi li ppreżentaw ruħhom sal-iskadenzi taż-żmien stabbiliti fin-Notifika ta' Bidu.

(16) Waslu tweġibiet għall-kwestjonarju mingħand l-Eurofer, is-sitt produtturi tal-Unjoni inklużi fil-kampjun u ċ-ċentri tas-servizzi tal-azzar relatati tagħhom, utent f'isem il-Konsorzju, importatur mhux relatat inkluż fil-kampjun u disa' gruppi ta' produtturi esportaturi fil-pajjiżi kkonċernati.

(17) Barra minn hekk, il-Konsorzju ppreżenta l-kummenti wara l-bidu ta' dan il-proċediment. Barra minn hekk, diversi utenti oħra, primarjament mill-Polonja u mill-Istati Baltiċi, il-Konfederazzjoni ta' Min Iħaddem tal-Latvja u l-Assoċjazzjoni tal-Inġinerija Mekkanika u l-Industriji tax-Xogħol fil-Metall tal-Latvja ppreżentaw ukoll il-kummenti wara l-bidu tal-proċediment.

1.5. Żjarat ta' verifika

(18) Il-Kummissjoni fittxet u vverifikat l-informazzjoni kollha li hija qieset bħala neċessarja biex jiġi stabbilit id-dumping, id-dannu li jirriżulta u l-interess tal-Unjoni. Iż-żjarat ta' verifika skont l-Artikolu 16 tar-Regolament bażiku saru fil-bini tal-kumpaniji li ġejjin: Produtturi tal-Unjoni: — ThyssenKrupp Steel Europe AG, Duisburg, il-Ġermanja — Tata Steel IJmuiden BV, Velsen-Noord, in-Netherlands — Tata Steel UK Limited, Port Talbot, South Wales, ir-Renju Unit — ArcelorMittal Mediterranee SAS, Fos-sur-Mer, Franza — ArcelorMittal Atlantique Et Lorraine, Dunkerque, Franza — ArcelorMittal España SA, Gozón, Spanja Utent: — Marcegaglia Carbon Steel Spa, Gazoldo degli Ippoliti, l-Italja Importatur mhux relatat: — Stemcor London Ltd, Londra, ir-Renju Unit Produttur esportatur fl-Iran: — Mobarakeh Steel Company, Mobarakeh, Esfahan, l-Iran Kummerċjant relatat fl-Unjoni: — Tara Steel Trading GmbH, Düsseldorf, il-Ġermanja Produtturi esportaturi fir-Russja: — “Public Joint Stock Company Magnitogorsk Iron & Steel Works” (“PJSC MMK” jew “MMK”), Magnitogorsk — Novolipetsk Steel, (minn hawn 'il quddiem imsejjaħ NLMK), Lipetsk — PAO Severstal, (“Severstal”) Cherepovets. Ċentru tas-servizzi tal-azzar/negozjant/importatur relatat fl-Unjoni: — SIA Severstal Distribution, Riga, il-Latvja Kummerċjanti/importaturi relatati barra mill-Unjoni: — NOVEX Trading (Swiss) SA (“Novex”), Lugano, l-Iżvizzera — MMK Steel Trade AG, Lugano, l-Iżvizzera — Severstal Export GmbH (“SSE”), Lugano, l-Iżvizzera. Produttur esportatur fis-Serbja: — Zelezara Smederevo d.o.o., Smederevo, is-Serbja Importatur relatat fl-Unjoni: — Pikaro, s.r.o., Kosice, is-Slovakkja Produtturi esportaturi fl-Ukrajna: Metinvest Group — Integrated Iron and Steel Works “Zaporizhstal”, PJSC, Zaporozhye, l-Ukrajna — Ilyich Iron and Steel Works of Mariupol, PJSC, Mariupol, l-Ukrajna (ivverifikat mill-bogħod minn uffiċċji ta' Metinvest International SA, Geneva, l-Iżvizzera) Kummerċjant relatat fl-Ukrajna: — Limited Liability Company Metinvest-SMC, LLC, Kiev, l-Ukrajna Kummerċjant relatat barra mill-Unjoni: — Metinvest International SA, Ġinevra, l-Iżvizzera Importatur relatat fl-Unjoni: — Ferriera Valsider S.p.A, Vallese di Oppeano VR, l-Italja Produtturi esportaturi fil-Brażil: — ArcelorMittal Brasil S.A, Serra, il-Brażil — Companhia Siderúrgica Nacional, São Paulo, il-Brażil — Usinas Siderúrgicas de Minas Gerais S.A., Belo Horizonte, il-Brażil Ċentru tas-servizzi tal-azzar/negozjant/importatur relatat fl-Unjoni: — Lusosider Aços Planos S.A, Liżbona, il-Portugall

1.6. Il-perjodu ta' investigazzjoni u l-perjodu kkunsiderat

(19) L-investigazzjoni ta' dumping u dannu kopriet il-perjodu mill-1 ta' Lulju 2015 sat-30 ta' Ġunju 2016 (“il-perjodu ta' investigazzjoni”). L-eżami tax-xejriet rilevanti għall-valutazzjoni tad-dannu kopra l-perjodu mill-1 ta' Jannar 2013 sat-tmiem tal-perjodu ta' investigazzjoni (“il-perjodu kkunsidrat”).

1.7. Reġistrazzjoni ta' oġġetti importati

(20) Fil-11 ta' Ottubru 2016, l-ilmentatur ippreżenta talba għar-reġistrazzjoni tal-importazzjonijiet ta' ċerti prodotti ċatti b'laminazzjoni termali tal-ħadid, mhux illigat jew liga oħra tal-azzar mill-pajjiżi kkonċernati skont l-Artikolu 14(5) tar-Regolament bażiku. Fil-21 ta' Novembru 2016, l-ilmentatur ipprovda data aġġornata dwar l-importazzjonijiet fir-rigward tat-talba tiegħu għal reġistrazzjoni. Wara analiżi bir-reqqa tat-talba u d-data ta' sostenn, il-Kummissjoni kkonkludiet li l-kundizzjonijiet għal reġistrazzjoni kienu ssodisfati biss rigward l-importazzjonijiet mill-Brażil u mir-Russja.

(21) Għaldaqstant, fis-6 ta' Jannar 2017, il-Kummissjoni ppubblikat Regolament ta' Implimentazzjoni tal-Kummissjoni li jagħmel soġġetti għar-reġistrazzjoni l-importazzjonijiet ta' ċerti prodotti ċatti b'laminazzjoni termali tal-ħadid, mhux illigat jew liga oħra tal-azzar li joriġinaw mill-Brażil u mir-Russja (3) mis-6 ta' Jannar 2017 'il quddiem.

1.8. Proċedura sussegwenti

(22) Fl-4 ta' April 2017, il-Kummissjoni infurmat lill-partijiet interessati kollha permezz ta' dokument ta' informazzjoni (“id-Dokument ta' Informazzjoni”) li hija kienet se tkompli l-investigazzjoni mingħajr ma timponi miżuri proviżorji fuq l-importazzjonijiet fl-Unjoni tal-prodott ikkonċernat li joriġina mill-pajjiżi kkonċernati. Id-Dokument ta' Informazzjoni kien jinkludi l-fatti u l-kunsiderazzjonijiet essenzjali li fuq il-bażi tagħhom il-Kummissjoni ddeċidiet li tkompli l-investigazzjoni mingħajr ma timponi miżuri proviżorji.

(23) Sussegwentement għad-divulgazzjoni tad-Dokument ta' Informazzjoni, il-partijiet interessati għamlu sottomissjonijiet bil-miktub li bihom ipprovdew kummenti fuq l-informazzjoni u s-sejbiet divulgati. Il-partijiet interessati li talbu li jinstemgħu ngħataw ukoll seduta ta' smigħ.

(24) Fl-4 ta' Mejju 2017, saret seduta ta' smigħ mal-ilmentatur fil-preżenza tal-Uffiċjal tas-Seduta fil-proċedimenti kummerċjali. Fil-15 ta' Mejju 2017, saru seduti ta' smigħ ma' żewġ produtturi esportaturi Russi, jiġifieri MMK u PAO Severstal. Fl-1 ta' Ġunju 2017, saret seduta ta' smigħ mal-Konsorzju. Fit-8 ta' Ġunju 2017, saret seduta ta' smigħ oħra mal-ilmentatur. Barra minn hekk, fit-13 ta' Ġunju 2017, saret seduta ta' smigħ mal-produttur esportatur tal-Ukrajna Metinvest Group.

(25) Il-Kummissjoni qieset il-kummenti kollha bil-fomm u bil-miktub fir-rigward tad-Dokument ta' Informazzjoni sottomessi mill-partijiet interessati qabel ma waslet għad-deċiżjoni finali tagħha. Dawn il-kummenti huma indirizzati f'dan ir-Regolament.

(26) Barra minn hekk, il-Kummissjoni talbet lill-utenti li ppreżentaw ruħhom fil-fażi inizjali biex jipprovdu aktar data dwar is-settur tal-inġinerija mekkanika u setturi oħra bil-għan li hi tivvaluta aktar fid-dettall l-impatt potenzjali tal-miżuri fuq is-setturi aktar 'l isfel fil-katina tal-provvista għajr it-tubi u l-pajpijiet. Stiednet ukoll lill-partijiet interessati jikkummentaw fuq il-forma xierqa ta' miżuri, jekk hemm.

(27) Wara d-divulgazzjoni tad-Dokument ta' Informazzjoni, 18-il utent addizzjonali ppreżentaw ruħhom u talbu li jiġu rreġistrati bħala partijiet interessati. Mit-18, 17 tniżżlu bħala partijiet interessati. Sebgħa mit-18-il utent talbu li jiġu anonimizzati minħabba l-biża' ta' ritaljazzjoni. Din it-talba ntlaqgħet rigward sitta mis-sebgħa li huma. Dak li jifdal ma tniżżilx bħala parti interessata billi minkejja diversi tfakkiriet, ma ġġustifikax it-talba tiegħu għal anonimità.

(28) Barra minn hekk, il-Kummissjoni kompliet tfittex u tivverifika l-informazzjoni kollha li dehrilha meħtieġa biex tasal għall-konklużjonijiet definittivi tagħha. Għal dan il-għan, bagħtet kwestjonarji addizzjonali ta' wara l-perjodu ta' investigazzjoni (“wara l-PI”) lis-sitt produtturi tal-Unjoni inklużi fil-kampjun, lil 74 utent (inklużi membri tal-Konsorzju) u 12-il assoċjazzjoni tal-utenti.

(29) Ġew riċevuti tweġibiet għall-kwestjonarji dwar iż-żmien ta' wara l-perjodu ta' investigazzjoni mis-sitt produtturi tal-Unjoni kollha kemm huma u minn 23 utent. Barra minn hekk, tnejn mit-12-il assoċjazzjoni tal-utenti pprovdew informazzjoni addizzjonali. Barra minn hekk, l-ilmentatur, produttur wieħed tal-Unjoni: (4), u utenti magħżula (primarjament (5) fuq il-bażi tal-firxa ġeografika) ġew infurmati li s-servizzi tal-Kummissjoni kienu ġejjin bil-għan li jivverifikaw data rilevanti fil-post.

(30) Imbagħad, saru ħames żjarat ta' verifika addizzjonali tul il-perjodu 29 ta' Mejju sad-9 ta' Ġunju 2017 fil-bini tal-partijiet interessati li ġejjin fl-Unjoni Ewropea: — ThyssenKrupp Steel Europe AG, Duisburg, il-Ġermanja (produttur tal-Unjoni:) — HUS Ltd, Plovdiv, il-Bulgarija (utent, membru tal-“Konsorzju”, kif imsemmi fil-premessa (8) — Technotubi SpA, Alfianello, l-Italja (utent, membru tal-Konsorzju) — Utent Taljan; mhux membru tal-Konsorzju u li kien talab l-anonimità — Eurofer

(31) Il-partijiet kollha ġew mgħarrfa bil-fatti u l-kunsiderazzjonijiet essenzjali li fuq il-bażi tagħhom il-Kummissjoni kienet beħsiebha timponi miżuri antidumping definittivi. Huma ngħataw ukoll perjodu li fih setgħu jagħmlu rappreżentazzjonijiet wara d-divulgazzjoni finali.

(32) Wara d-divulgazzjoni finali, fis-17 ta' Lulju 2017 (“id-divulgazzjoni finali”), fis-27 ta' Lulju 2017 saret seduta ta' smigħ mal-ilmentatur fil-preżenza tal-Uffiċjal tas-Seduta fil-proċedimenti kummerċjali. F'din is-seduta ta' smigħ, il-Eurofer qajmet xi punti sostantivi u proċedurali.

(33) Fir-rigward tal-ewwel, il-Eurofer sostniet li l-Kummissjoni naqset milli tapplika r-rakkomandazzjonijiet tal-Uffiċjal tas-Seduta fil-proċedimenti kummerċjali li huwa ħareġ wara s-seduta ta' smigħ tal-4 ta' Mejju 2017 (ara l-premessa (24)). Fir-rapport tiegħu tat-23 ta' Ġunju 2017, l-Uffiċjal tas-Seduta sostna li s-servizzi jenħtieġ li jiżvelaw il-marġnijiet ta' dumping u dannu qabel isir it-test tal-interess tal-Unjoni, “mingħajr id-data attwalment użata fil-kalkoli” (6) Barra minn hekk, huwa ħeġġeġ lis-servizzi tal-Kummissjoni “biex jiżvelaw id-dokument finali lill-partijiet interessati fil-ħin u jagħtu żmien biżżejjed għall-kummenti, mill-inqas 30 jum minflok il-perjodu ta' 10 ijiem tas-soltu” (7).

(34) Il-Kummissjoni nnutat li kienet irċeviet ir-rakkomandazzjonijiet tal-Uffiċjal tas-Seduta fit-23 ta' Ġunju 2017, li kien qrib id-data tad-divulgazzjoni finali (is-17 ta' Lulju 2017). Rigward il-marġni tad-dannu, hija ddeċidiet li ma kienx hemm wisq skop li ċ-ċifri inizjali jiġu żvelati mingħajr kalkoli sottostanti fl-aħħar ta' Ġunju, bħala pass ulterjuri, meta l-partijiet interessati kellhom jirċievu l-kalkoli sħaħ tal-marġni ta' dannu xorta waħda b'divulgazzjoni finali fil-futur qrib permezz ta' divulgazzjoni finali. Matul is-seduta tas-27 ta' Lulju 2017, il-Eurofer ikkonfermat li kienet irċeviet informazzjoni komprensiva rigward il-marġni ta' dannu permezz tad-Dokument ta' Divulgazzjoni Ġenerali u li l-kwistjoni saret mingħajr skop. Dwar l-iskadenza għall-kummenti fid-divulgazzjoni finali, l-Artikolu 20(5) tar-Regolament Bażiku jistipula li rappreżentazzjonijiet li saru wara d-divulgazzjoni finali għandhom jiġu kkunsidrati biss jekk jaslu “fil-perjodu stabbilit mill-Kummissjoni f'kull każ, li għandu jkun mill-inqas 10 ijiem”. Id-divulgazzjoni finali ġiet preżentata lill-partijiet interessati fis-17 ta' Lulju 2017, b'data ta' skadenza għall-kummenti fis-7 ta' Awwissu 2017, jiġifieri perjodu ta' tliet ġimgħat. Filwaqt li din l-iskadenza ma tilħaqx it-30 jum irrakkomandat mill-Uffiċjal tas-Seduta, ipprovdiet madankollu darbtejn aktar mill-minimu statutorju. Għaldaqstant il-Kummissjoni sostniet li kienet konformi mal-essenza tar-rakkomandazzjoni tal-Uffiċjal tas-Seduta, jiġifieri biex tipprovdi ħin “biżżejjed” biex isiru kummenti siewja dwar dokument li rripproduċa partijiet sostanzjali mill-informazzjoni li l-Kummissjoni kienet diġà għaddiet lill-partijiet fid-Dokument ta' Informazzjoni tal-4 ta' April (ara l-premessa (22)).

(35) Rigward il-kwistjonijiet sostantivi mqajma quddiem l-Uffiċjal tas-Seduta, il-Kummissjoni ddeċidiet li tindirizzahom fil-partijiet rilevanti ta' dan ir-regolament hawn taħt, minħabba li kien tqajmu fil-kummenti bil-miktub li waslu wara d-divulgazzjoni finali.

(36) Fit-3 ta' Awwissu 2017, saret seduta ta' smigħ mal-produttur esportatur Iranjan, jiġifieri l-Mobarakeh Steel Company. Waqt seduta il-produttur esportatur Iranjan qajjem il-kwistjoni ta' żball klerikali fil-kalkolu tiegħu tad-dumping. Il-produttur esportatur spjega li bi żball ċerti ċifri ġew approssimati, probabbilment minħabba t-tul tagħhom.

(37) Il-Kummissjoni analizzat din l-allegazzjoni u kkonkludiet li fil-kalkolu tad-dumping għall-produttur esportatur tabilħaqq kien hemm żball klerikali, li kellu jiġi korrett. Bħala tali, il-kalkolu tad-dumping u l-kalkoli bbażati fuqu kellhom jiġu kkalkulati mill-ġdid bir-riżultati li ġejjin: il-marġni tad-dumping rivedut u r-rata ta' dazju antidumping għal Mobarakeh Steel Company ammontaw għal 17,9 %, u konsegwentement, il-PMI, aġġustat għaż-żieda fil-prezzijiet tal-materja prima ammonta għal EUR 468,49 kull tunnellata.

(38) Fl-4 ta' Awwissu 2017, il-partijiet kollha ġew infurmati dwar din ir-reviżjoni permezz ta' divulgazzjoni addizzjonali finali u ġew mistiedna biex jikkummentaw dwar dan.

(39) Il-Kummissjoni qieset il-kummenti kollha bil-fomm u bil-miktub fir-rigward tad-divulgazzjoni finali u d-divulgazzjoni finali addizzjonali ppreżentati mill-partijiet interessati qabel ma waslet għad-deċiżjoni finali tagħha. Dawn il-kummenti qed jiġu indirizzati f'dan ir-regolament, u fejn xieraq immodifikaw ir-riżultati tiegħu skont dan.

2. PRODOTT IKKONĊERNAT U PRODOTT SIMILI

2.1. Il-prodott ikkonċernat

(40) Prodotti ċatti b'laminazzjoni termali tal-azzar huma prodotti permezz ta' laminazzjoni termali; dan huwa proċess li jiffurma l-metall li bih metall sħun jiġi mgħoddi minn par wieħed jew aktar ta' laminaturi termali biex titnaqqas il-ħxuna u biex il-ħxuna ssir uniformi, li permezz tiegħu t-temperatura tal-metall tkun ogħla mit-temperatura ta' rikristallizzazzjoni tiegħu. Jistgħu jiġu pprovduti f'bosta forom: f'koljaturi (mogħtija ż-żejt jew le, ippreżervati jew mhux ippreżervati), maqtugħin f'tulijiet (folji) jew fi strixxi rqaq.

(41) Hemm żewġ użi prinċipali tal-prodotti ċatti tal-azzar b'laminazzjoni termali. L-ewwel, huma l-materjal ewlieni għall-produzzjoni ta' diversi prodotti tal-azzar downstream b'valur miżjud, li jibdew minn prodotti tal-azzar ċatti u miksija b'laminazzjoni kiesħa (8). It-tieni, huma jintużaw bħala input industrijali li jinxtara mill-utenti aħħarija għal varjetà ta' applikazzjonijiet, inkluż fil-kostruzzjoni (il-produzzjoni ta' tubi tal-azzar), fil-bini ta' bastimenti, f'kontenituri tal-gass, f'karozzi, f'reċipjenti taħt pressjoni u f'pipelines tal-enerġija.

(42) Il-Kummissjoni eskludiet l-azzar tal-għodda u l-azzar ta' veloċità għolja mill-ambitu tal-prodott tal-proċedura antidumping li tittratta ċerti prodotti ċatti b'laminazzjoni termali tal-ħadid, tal-azzar mhux illigat jew ta' liga oħra tal-azzar li joriġinaw mir-Repubblika tal-Poplu taċ-Ċina (9).

(43) Fin-nuqqas ta' xi kumment rigward l-ambitu tal-prodott u l-prodott simili matul din l-investigazzjoni partikolari, u sabiex ikollha l-istess ambitu tal-prodott fid-diversi proċedimenti li jirrigwardaw ċerti prodotti ċatti b'laminazzjoni termali tal-ħadid, tal-azzar mhux illigat jew ta' liga oħra tal-azzar, il-Kummissjoni ddeċidiet ukoll li teskludi l-azzar tal-għodda u l-azzar ta' veloċità għolja mill-ambitu tal-prodott f'dan il-każ.

(44) Il-partijiet interessati ġew mgħarrfa b'dawn l-esklużjonijiet permezz tad-Dokument ta' Informazzjoni. Il-Kummissjoni ma rċeviet ebda osservazzjoni f'dan ir-rigward.

(45) Il-prodott ikkonċernat (ċatt b'laminazzjoni termali, “HRF”) ġie b'hekk definit bħala ċerti prodotti tal-ħadid irromblati ċatti, tal-azzar mhux illigat jew liga oħra tal-azzar, kemm jekk f'koljaturi jew le (inklużi prodotti maqtugħin skont tul definit (“cut-to-length”) u “strixxi dojoq”), mhux maħdumin aktar ħlief b'laminazzjoni termali, mhux magħqudin flimkien (clad), indurati jew miksijin, li joriġinaw mill-Brażil, l-Iran, ir-Russja u l-Ukrajna. Il-prodott ikkonċernat ma jinkludix: — prodotti tal-azzar inossidabbli u azzar elettriku tas-siliċju bil-granijiet orjentati, — prodotti tal-azzar tal-għodda u tal-azzar ta' veloċità għolja, — prodotti, mhux f'koljaturi, mingħajr diżinji f'riljev, ta' ħxuna li taqbeż l-10 mm u ta' wisa' ta' 600 mm jew aktar, u — prodotti, mhux f'koljaturi, mingħajr diżinji f'riljev, ta' ħxuna ta' 4,75 mm jew aktar, iżda li ma taqbiżx l-10 mm, u ta' wisa' ta' 2 050 mm jew aktar. Il-prodott ikkonċernat bħalissa jaqa' taħt il-kodiċijiet NM 7208 10 00, 7208 25 00, 7208 26 00, 7208 27 00, 7208 36 00, 7208 37 00, 7208 38 00, 7208 39 00, 7208 40 00, 7208 52 10, 7208 52 99, 7208 53 10, 7208 53 90, 7208 54 00, 7211 13 00, 7211 14 00, 7211 19 00, ex 7225 19 10, 7225 30 90, ex 7225 40 60, 7225 40 90, ex 7226 19 10, 7226 91 91 u 7226 91 99.

2.2. Il-prodott simili

(46) L-investigazzjoni wriet li l-prodotti li ġejjin għandhom l-istess karatteristiċi fiżiċi bażiċi kif ukoll l-istess użi bażiċi: (a) il-prodott ikkonċernat; (b) il-prodott immanifatturat u mibjugħ fis-suq domestiku tal-pajjiżi kkonċernati; (c) il-prodott immanifatturat u mibjugħ fl-Unjoni mill-industrija tal-Unjoni.

(47) Fin-nuqqas ta' kummenti, il-Kummissjoni kkonfermat li l-prodott ikkonċernat prodott u mibjugħ fil-pajjiżi kkonċernati u dak prodott u mibjugħ mill-industrija tal-Unjoni huma simili, fit-tifsira tal-Artikolu 1(4) tar-Regolament bażiku.

3. DUMPING

3.1. Metodoloġija ġenerali

(48) F'din it-taqsima, il-Kummissjoni ddeskriviet il-metodoloġija ġenerali li użat sabiex jiġi kkalkulat il-marġni ta' dumping. Fejn meħtieġ, kull kwistjoni speċifika għal pajjiż jew kumpanija rilevanti għal dawn il-kalkoli kienet indirizzata fit-taqsimiet speċifiċi għall-pajjiżi ta' hawn taħt.

3.1.1. Valur normali

(49) Il-Kummissjoni l-ewwel eżaminat jekk il-volum totali ta' bejgħ domestiku ta' kull produttur esportatur li kkoopera kienx rappreżentattiv, skont l-Artikolu 2(2) tar-Regolament bażiku. Il-bejgħ domestiku jkun rappreżentattiv jekk il-volum totali tal-bejgħ domestiku tal-prodott simili lil klijenti indipendenti fis-suq domestiku għal kull produttur li jesporta jkun mill-inqas 5 % tal-volum tiegħu tal-bejgħ totali għall-esportazzjoni tal-prodott ikkonċernat lejn l-Unjoni matul il-perjodu ta' investigazzjoni. Il-valur normali għat-tipi mhux rappreżentattivi (jiġifieri dawk li l-bejgħ domestiku tagħhom kien inqas minn 5 % tal-bejgħ għall-esportazzjoni lejn l-Unjoni jew li ma nbiegħu xejn fis-suq domestiku) ġie kkalkulat skont l-ispiża tal-manifattura ta' kull tip ta' prodott flimkien ma' ammont għall-ispejjeż tal-bejgħ, ġenerali u amministrattivi u għall-profitti. Għall-bejgħ domestiku li sar fil-kors ordinarju tal-kummerċ intuża l-profitt skont it-tip ta' prodott għat-tipi ta' prodott ikkonċernati. Għat-tranżazzjonijiet kollha l-oħra li ma sarux fil-kors ordinarju tal-kummerċ intuża profitt medju. Il-Kummissjoni mbagħad identifikat it-tipi ta' prodott mibjugħin fis-suq domestiku li kienu identiċi jew komparabbli mat-tipi ta' prodott mibjugħin għall-esportazzjoni lejn l-Unjoni u eżaminat jekk il-bejgħ domestiku minn kull produttur esportatur li kkoopera għal kull tip ta' prodott kienx rappreżentattiv, skont l-Artikolu 2(2) tar-Regolament bażiku. Il-bejgħ domestiku ta' tip ta' prodott huwa rappreżentattiv jekk il-volum totali tal-bejgħ domestiku ta' dak it-tip ta' prodott lil klijenti indipendenti matul il-perjodu ta' investigazzjoni jirrappreżenta mill-inqas 5 % tal-volum totali tal-bejgħ għall-esportazzjoni tal-prodott identiku jew komparabbli lejn l-Unjoni.

(50) Imbagħad, il-Kummissjoni ddefinixxiet il-proporzjon tal-bejgħ bi profitt lil klijenti indipendenti fis-suq domestiku għal kull tip ta' prodott matul il-perjodu ta investigazzjoni biex tiddeċiedi jekk tużax il-prezzijiet effettivi tal-bejgħ domestiku għall-kalkolu tal-valur normali, skont l-Artikolu 2(4) tar-Regolament bażiku.

(51) Il-valur normali kien ibbażat fuq il-prezz domestiku effettiv skont it-tip ta' prodott, irrispettivament minn jekk dak il-bejgħ kienx profittabbli jew le, jekk: (d) il-volum tal-bejgħ tat-tip ta' prodott, mibjugħ bi prezz tal-bejgħ nett li huwa daqs jew ogħla mill-ispiża kkalkulata ta' produzzjoni, jirrappreżenta aktar minn 80 % tal-volum totali tal-bejgħ ta' dan it-tip ta' prodott; kif ukoll (e) il-prezz medju ponderat tal-bejgħ ta' dak it-tip ta' prodott ikun daqs jew ogħla mill-ispiża tal-produzzjoni għal kull unità.

(52) F'dan il-każ, il-valur normali kien il-medja ponderata tal-prezzijiet tal-bejgħ domestiku kollu ta' dak it-tip ta' prodott matul il-perjodu ta' investigazzjoni.

(53) Il-valur normali kien ibbażat fuq il-prezz domestiku effettiv, skont it-tip ta' prodott, tal-bejgħ domestiku profittabbli biss tat-tipi ta' prodott matul il-perjodu ta' investigazzjoni jekk: (a) il-volum tal-bejgħ profittabbli tat-tip ta' prodott jirrappreżenta 80 % jew inqas tal-volum tal-bejgħ totali ta' dan it-tip: jew (b) il-prezz medju ponderat ta' dan it-tip ta' prodott ikun inqas mill-ispiża tal-produzzjoni għal kull unità.

(54) Fejn ma kien hemm l-ebda jew ma kienx hemm biżżejjed bejgħ ta' tip ta' prodott simili fil-kors ordinarju tal-kummerċ, jew fejn tip ta' prodott ma nbiegħx fi kwantitajiet rappreżentattivi fis-suq domestiku, il-Kummissjoni ħadmet il-valur normali skont l-Artikoli 2(3) u (6) tar-Regolament bażiku.

(55) Il-valur normali nħadem billi żdied dan li ġej mal-ispiża medja tal-produzzjoni tal-prodott simili ta' kull produttur esportatur li kkoopera matul il-perjodu ta' investigazzjoni: (a) il-bejgħ medju ponderat, l-ispejjeż amministrattivi u ġenerali (BĠA) imġarrba minn kull produttur esportatur li kkoopera fil-bejgħ domestiku tal-prodott simili, fil-kors ordinarju tal-kummerċ, matul il-perjodu ta' investigazzjoni. kif ukoll (b) il-profitt medju ponderat magħmul minn kull produttur esportatur li kkoopera mill-bejgħ domestiku tal-prodott simili, fil-kors ordinarju tal-kummerċ, matul il-perjodu ta' investigazzjoni.

3.1.2. Il-prezz tal-esportazzjoni

(56) Il-produtturi esportaturi esportaw lejn l-Unjoni jew direttament lil klijenti indipendenti jew permezz ta' kumpaniji relatati li jaġixxu bħala kummerċjanti u / jew importaturi.

(57) Meta l-produtturi esportaturi esportaw il-prodott ikkonċernat direttament lil klijenti indipendenti fl-Unjoni, inkluż permezz ta' kummerċjanti, il-prezz tal-esportazzjoni kien stabbilit fuq il-bażi tal-prezzijiet effettivament imħallsa jew pagabbli għall-prodott ikkonċernat meta nbiegħ għall-esportazzjoni lejn l-Unjoni, skont l-Artikolu 2(8) tar-Regolament bażiku.

(58) Meta l-produtturi esportaturi esportaw il-prodott ikkonċernat lejn l-Unjoni permezz ta' kumpanija relatata li taġixxi bħala importatur, il-prezz tal-esportazzjoni nħadem fuq il-bażi tal-prezz li bih il-prodott importat reġa' nbiegħ għall-ewwel darba lil klijenti indipendenti fl-Unjoni, skont l-Artikolu 2(9) tar-Regolament bażiku. Il-prezz tal-esportazzjoni nħadem ukoll, skont l-istess Artikolu, meta l-prodott ikkonċernat ma reġax inbiegħ fil-kundizzjoni li kien importat fiha. F'każijiet bħal dawn, l-aġġustamenti tal-prezz saru għall-ispejjeż kollha li ġġarrbu bejn l-importazzjoni u l-bejgħ mill-ġdid, inkluż l-ispejjeż BĠA, u għall-profitti.

3.1.3. Paragun

(59) Il-Kummissjoni qabblet il-valur normali u l-prezz tal-esportazzjoni tal-produtturi esportaturi fuq il-bażi tal-prezz mill-fabbrika.

(60) Meta dan kien iġġustifikat mill-ħtieġa li jiġi żgurat tqabbil ġust, il-Kummissjoni aġġustat il-valur normali u / jew il-prezz tal-esportazzjoni għad-differenzi li jaffettwaw il-paragunabbiltà tal-prezzijiet skont l-Artikolu 2(10) tar-Regolament bażiku.

3.2. Il-Brażil

(61) Kien hemm ħames produtturi esportaturi fil-Brażil tul il-perjodu ta' investigazzjoni. Wara l-għażla tal-kampjun, kumpanija waħda li tesporta, Aperam Inox América do Sul S.A., spjegat lill-Kummissjoni li bi żball kienet irrapportat każijiet ta' bejgħ lejn l-Afrika li kienu biss fi tranżitu mit-territorju tal-Unjoni bħala bejgħ għall-esportazzjoni lejn l-Unjoni. Għalhekk, tul il-perjodu ta' investigazzjoni, ma kellhiex esportazzjonijiet tal-prodott ikkonċernat lejn l-Unjoni. Spjegat ukoll li għandha ishma komuni ma' ArcelorMittal Brasil S/A (“AMB”). Fuq il-bażi ta' dan, il-Kummissjoni ddeċidiet li tittratta lil dawn iż-żewġ kumpaniji bħala kumpaniji relatati. Usinas Siderúrgicas de Minas Gerais S.A. (“Usiminas”) u Companhia Siderúrgica Nacional (“CSN”) ukoll għandhom ishma komuni. Usiminas sostniet li kellhom jitqiesu bħala kumpaniji mhux relatati, billi bħalissa hemm proċedura għaddejja mal-awtorità tal-kompetizzjoni tal-Brażil, li tipprevjeni l-eżerċitar ta' kwalunkwe dritt b'rabta ma' Usiminas min-naħa ta' CSN. Il-Kummissjoni vverifikat l-allegazzjoni u l-evidenza pprovduta minn Usiminas u kkonkludiet li CSN ma kinitx f'pożizzjoni li teżerċita d-drittijiet tagħha b'rabta ma' Usiminas. Il-Kummissjoni aċċettat it-talba u ttrattat lil dawn il-kumpaniji bħala mhux relatati. Iż-żewġ kumpaniji ma oġġezzjonawx meta l-Kummissjoni ħabbret id-deċiżjoni tagħha fid-dokument li jinforma lill-kumpaniji li ma kinux se jiġu imposti miżuri proviżorji. Id-deċiżjoni dwar jekk dawn iż-żewġ kumpaniji humiex relatati jew le tista' tinbidel f'reviżjonijiet sussegwenti fil-każ li l-awtorità Brażiljana dwar il-kompetizzjoni toħroġ deċiżjoni differenti fil-futur.

(62) Fis-suq domestiku, il-produtturi esportaturi kollha biegħu l-prodott simili kemm direttament kif ukoll permezz ta' kummerċjanti relatati u mhux relatati. Il-parti l-kbira tal-prodott simili mibjugħ ġiet ipproċessata aktar fi prodott li jew baqa' l-prodott simili jew sar prodott downstream ieħor.

(63) Usiminas esportat il-prodott ikkonċernat lejn l-Unjoni direttament lil klijenti indipendenti. Iż-żewġ produtturi esportaturi l-oħrajn esportaw lejn l-Unjoni primarjament koljaturi mhux ipproċessati (mhux maqtugħin) li kienu jew jinbiegħu mill-ġdid jew jiġu pproċessati aktar mill-kumpanija relatata tagħhom fl-Unjoni.

3.2.1. Valur normali

(64) Il-valur normali għat-tliet produtturi esportaturi kien stabbilit b'konformità mal-metodoloġija ġenerali stabbilita fit-Taqsima 3.1.1. ta' hawn fuq.

(65) Għat-tliet produtturi esportaturi, il-valur normali kien ibbażat fuq il-prezz domestiku għal 14 %, 35 % u 91 % rispettivament tat-tipi ta' prodott esportati lejn l-Unjoni, li rrappreżentaw 54 %, 78 % u 99 % rispettivament tal-volum totali tal-bejgħ għall-esportazzjoni lejn l-Unjoni. Il-valur normali għall-bqija tat-tipi ta' prodott inħadem kif stipulat fil-premessi (54) u (55).

(66) Wara d-divulgazzjoni tad-Dokument ta' Informazzjoni, Usiminas stqarret li l-ammont tal-ispejjeż BĠA ma ġiex ikkalkulat fil-livell kif il-prodott joħroġ mill-fabbrika u li ċerti spejjeż ma kinux relatati mal-prodott ikkonċernat u għalhekk kellhom jiġu esklużi mill-ammont BĠA.

(67) Il-Kummissjoni aċċettat it-talba u kkoreġiet l-ammont BĠA skont dan.

(68) Wara d-divulgazzjoni tad-Dokument ta' Informazzjoni, CSN sostniet li biex jiġi stabbilit l-ammont tal-ispejjeż BĠA, kien ikun aħjar kieku ntużat l-aħħar verżjoni tat-tabella BĠA sottomessa tul iż-żjara ta' verifika. Skont hi, dik il-verżjoni kienet tkun aktar preċiża billi ċerti spejjeż relatati mal-esportazzjonijiet kienu allokati biss għall-bejgħ għall-esportazzjoni u mhux għall-bejgħ domestiku.

(69) Il-Kummissjoni ma laqgħetx din it-talba billi l-metodu ta' allokazzjoni tal-aħħar verżjoni tat-tabella BĠA ppreżentata mill-kumpanija ma setax jiġi vverifikat billi dan kien ipprovdut fl-aħħar taż-żjara ta' verifika. Minflok, il-Kummissjoni kkalkulat l-ammont tal-ispejjeż BĠA fuq il-bażi ta' verżjoni preċedenti li ġiet sottomessa matul iż-żjara ta' verifika u li setgħet tiġi vverifikata. Madankollu, din il-verżjoni kien fiha xi żbalji, u dawn ġew ikkoreġuti manwalment mill-Kummissjoni u divulgati lil CSN. CSN ma kkummentatx aktar fuq din id-divulgazzjoni. Fil-kalkolu, il-Kummissjoni ma allokatx spejjeż tal-esportazzjoni għall-bejgħ domestiku. Il-metodu ta' allokazzjoni użat mill-Kummissjoni ma ġiex ikkontestat minn CSN.

3.2.2. Il-prezz tal-esportazzjoni

(70) Il-prezz tal-esportazzjoni għat-tliet produtturi esportaturi kien stabbilit b'konformità mal-metodoloġija ġenerali stabbilita fit-Taqsima 3.1.2. ta' hawn fuq.

(71) Għal Usiminas, li kienet tbigħ il-prodott ikkonċernat lejn l-Unjoni direttament lil klijenti indipendenti, il-prezz tal-esportazzjoni ġie stabbilit skont l-Artikolu 2(8) tar-Regolament bażiku.

(72) Iż-żewġ produtturi esportaturi l-oħrajn kienu jbigħu l-prodott ikkonċernat lejn l-Unjoni permezz ta' partijiet relatati. Madankollu, anki għal dawk il-produtturi esportaturi, il-prezz tal-esportazzjoni ġie stabbilit skont l-Artikolu 2(8) tar-Regolament bażiku billi l-Kummissjoni setgħet tivverifika li l-prezzijiet ta' bejn il-partijiet relatati kienu skont il-prinċipju ta' distakkament u jirriflettu l-prezzijiet tas-suq.

3.2.3. Paragun

(73) Il-Kummissjoni qabblet il-valur normali u l-prezz tal-esportazzjoni tal-produtturi esportaturi fuq il-bażi tal-prezz mill-fabbrika.

(74) Meta dan kien iġġustifikat mill-ħtieġa li jiġi żgurat tqabbil ġust, il-Kummissjoni aġġustat il-valur normali u / jew il-prezz tal-esportazzjoni għad-differenzi li jaffettwaw il-paragunabbiltà tal-prezzijiet skont l-Artikolu 2(10) tar-Regolament bażiku. Saru aġġustamenti għat-trasport, l-assigurazzjoni, l-immaniġġar, it-tagħbija u spejjeż anċillari (fil-medda ta' bejn 3,4 % u 4,6 % kif espress fil-fatturat nett), roħs, ribassi u kwantitajiet (fil-medda ta' bejn 0,2 % u 3,5 % kif espress fil-fatturat nett) u spejjeż ta' kreditu (fil-medda ta' bejn 1,8 % u 2,3 % kif espress fil-fatturat nett).

(75) Il-produtturi esportaturi kollha ppreżentaw talba skont l-Artikolu 2(10)(b) tar-Regolament bażiku għal aġġustament għall-ħlas lura tad-dazju, bl-argument li l-eżistenza ta' skema ta' rifużjoni tad-dazju għal ċerti materji primi kienet timplika li l-bejgħ domestiku kollu tagħhom kien jinkorpora taxxa indiretta meta mqabbel mal-bejgħ għall-esportazzjoni.

(76) Madankollu, il-produtturi esportaturi ma kinux f'pożizzjoni juru li l-eżistenza fiha nnifisha tal-iskema ta' rifużjoni tad-dazju kienet taffettwa l-paragunabbiltà tal-prezz. Barra minn hekk, tul iż-żjara ta' verifika, il-produtturi esportaturi kkonfermaw li l-iskema ta' rifużjoni tad-dazju ma taffettwax il-prezz tal-bejgħ. Għaldaqstant, din it-talba ma setgħetx tintlaqa'.

(77) Usiminas għamlet talba skont l-Artikolu 2(10)(d)(i) tar-Regolament bażiku għal aġġustament fid-differenzi tal-livelli kummerċjali, bl-argument li l-bejgħ domestiku kollu tagħha sar lil utenti aħħarin, filwaqt li l-bejgħ għall-esportazzjoni kollu tagħha lejn l-Unjoni kien lil kummerċjanti relatati jew mhux relatati.

(78) Il-produttur esportatur madankollu ma seta' juri l-ebda differenza konsistenti u distinta fil-prezz għal-livelli differenti ta' kummerċ, la fis-suq domestiku u lanqas tal-esportazzjoni tiegħu. Għaldaqstant, din it-talba ma setgħetx tintlaqa'.

(79) Wara d-divulgazzjoni tad-Dokument ta' Informazzjoni, Usiminas sostniet li anki l-aġġustament tal-ispejjeż ta' kreditu kellu jitnaqqas sabiex jinħadem il-valur normali.

(80) Il-Kummissjoni ma aċċettatx it-talba billi l-aġġustament għall-ispejjeż ta' kreditu huwa aġġustament li jsir rigward il-prezzijiet effettivi biex jiġi rifless il-perjodu miftiehem ta' kreditu, irrispettivament mid-data effettiva tal-ħlas. Huwa aġġustament purament tal-prezz, li mhuwiex iġġustifikat meta jinħadem il-valur normali.

3.2.4. Marġni ta' dumping

(81) Għall-produtturi esportaturi, il-Kummissjoni qabblet il-valur normali medju ponderat ta' kull tip ta' prodott simili mal-medja ponderata tal-prezz tal-esportazzjoni tat-tip korrispondenti tal-prodott ikkonċernat, skont l-Artikoli 2(11) u (12) tar-Regolament bażiku.

(82) Fil-kummenti tagħha dwar id-divulgazzjoni finali, CSN sostniet li l-valuri CIF użati għall-kalkolu tal-marġni tal-orħos prezz kellhom jiġu użati wkoll għall-kalkolu tal-marġni ta' dumping. It-talba ġiet aċċettata u l-kalkolu tad-dumping ġie kkoreġut skont dan.

(83) Il-marġni medju ponderat ta' dumping għall-produtturi mhux inklużi fil-kampjun li kkooperaw ġie kkalkulat skont l-Artikolu 9(6) tar-Regolament bażiku. Dan il-marġni kien stabbilit fuq il-bażi tal-marġnijiet li ġew stabbiliti għat-tliet produtturi esportaturi fil-kampjun.

(84) Il-livell ta' kooperazzjoni fil-Brażil huwa għoli minħabba li l-esportazzjonijiet tal-produtturi esportaturi li kkooperaw jammontaw għal kważi 100 % tal-esportazzjonijiet totali Brażiljani lejn l-Unjoni matul il-perjodu ta' investigazzjoni. Fuq din il-bażi, il-Kummissjoni ddeċidiet li tistabbilixxi l-marġni ta' dumping għall-pajjiż kollu u applikabbli għall-kumpaniji kollha l-oħrajn fl-istess livell bħal dak stabbilit għall-kumpanija fil-kampjun bl-ogħla marġni ta' dumping, jiġifieri Usiminas.

(85) Il-marġnijiet ta' dumping, espressi bħala perċentwali tal-prezz CIF fil-fruntiera tal-Unjoni, bid-dazju mhux imħallas, huma kif ġej: Kumpanija Marġni ta' dumping ArcelorMittal Brasil S.A. 16,3 % Aperam Inox América do Sul S.A. 16,3 % Companhia Siderúrgica Nacional 73,0 % Usinas Siderúrgicas de Minas Gerais S.A. 65,9 % Kumpanija oħra li kkooperat (Gerdau Açominas S.A.) 49,3 % Il-kumpaniji l-oħrajn kollha 73,0 %

3.3. L-Iran

(86) Fl-Iran, hemm produttur esportatur wieħed biss tal-prodott ikkonċernat, li kkoopera bis-sħiħ ma' din l-investigazzjoni. Il-parti l-kbira tal-bejgħ tiegħu lejn l-Unjoni kienet bejgħ dirett lil xerrejja indipendenti, għalkemm xi wħud mit-tranżazzjonijiet saru permezz ta' kummerċjant relatat fil-Ġermanja.

3.3.1. 3.3.1. Valur normali

(87) Il-valur normali għall-produttur esportatur uniku kien stabbilit b'konformità mal-metodoloġija ġenerali stabbilita fit-Taqsima 3.1.1. ta' hawn fuq. B'riżultat ta' dan, il-valur normali għal 61 % tat-tipi ta' prodott li rrappreżentaw 67 % tal-volum esportat mill-produttur esportatur lejn l-Unjoni kien ibbażat fuq il-prezz domestiku fil-kors ordinarju tal-kummerċ. Il-valur normali għall-bqija tat-tipi ta' prodott inħadem. Madankollu, jekk il-prezz medju ponderat ta' xi tip ta' prodott kien inqas mill-ispiża tal-produzzjoni għal kull unità, il-valur normali kien stabbilit b'konformità mal-metodoloġija stabbilita fil-premessa (55) ta' hawn fuq.

(88) Il-produttur esportatur argumenta wkoll li l-Kummissjoni użat proporzjon żbaljat rigward l-ispejjeż BĠA għall-eżami fil-kors ordinarju tal-kummerċ u l-istabbiliment tal-valur normali. Dan kien żball fl-arrotondament, li ġie kkoreġut sussegwentement. Din it-tibdila ma kellha l-ebda impatt fuq il-marġnijiet ta' dumping stabbiliti fil-premessa (98).

3.3.2. Il-prezz tal-esportazzjoni

(89) Il-prezz tal-esportazzjoni ġie stabbilit bl-użu tal-metodoloġija ġenerali stabbilita fit-Taqsima 3.1.2. ta' hawn fuq u b'mod partikolari fl-Artikolu 2(8) tar-Regolament bażiku.

3.3.3. Paragun

(90) Il-Kummissjoni qabblet il-valur normali u l-prezz tal-esportazzjoni tal-produttur esportatur uniku fuq il-bażi tal-prezz mill-fabbrika.

(91) Meta dan kien iġġustifikat mill-ħtieġa li jiġi żgurat tqabbil ġust, il-Kummissjoni aġġustat il-valur normali u / jew il-prezz tal-esportazzjoni għad-differenzi li jaffettwaw il-paragunabbiltà tal-prezzijiet skont l-Artikolu 2(10) tar-Regolament bażiku. Saru aġġustamenti għat-trasport, l-assigurazzjoni, l-immaniġġar, it-tagħbija u spejjeż anċillari (fil-medda ta' bejn 1 % u 3 %), ippakkjar (fil-medda ta' bejn 0 % u 1 %), spejjeż ta' kreditu (fil-medda ta' bejn 1 % u 3 %), kummissjonijiet (fil-medda ta' bejn 0,1 % u 2 %), roħs ieħor (fil-medda ta' bejn 0 % u 0,5 %), fatturi oħra (fil-medda ta' bejn 0 % u 1 %). Sar ukoll aġġustament fuq il-bażi tal-Artikolu 2(10)(i) għall-bejgħ għall-esportazzjoni permezz tal-kummerċjant relatat fl-Unjoni (fil-medda ta' bejn 2 % u 6 %).

(92) Fil-kummenti tiegħu dwar id-divulgazzjoni finali, l-ilmentatur sostna li dawn l-aġġustamenti jidhru li huma għoljin u talab lill-Kummissjoni biex tagħti spjegazzjoni ulterjuri għal dawn l-aġġustamenti. Il-Kummissjoni ma tistax tagħti aktar dettalji dwar dawn l-aġġustamenti mingħajr ma tiġi żvelata informazzjoni kummerċjali kunfidenzjali. Dawn l-aġġustamenti kollha ġew analizzati u vverifikati mill-Kummissjoni f'konformità mal-mandat tagħha skont l-Artikolu 9(6) tar-Regolament bażiku.

(93) Fil-kummenti tiegħu dwar id-Dokument ta' Informazzjoni, il-produttur esportatur argumenta li, meta nħadem il-valur normali, il-Kummissjoni ma naqqsitx l-adattamenti relatati mal-ispejjeż. Din it-talba hija fattwalment skorretta billi l-Kummissjoni naqqset dawn l-adattamenti. Il-produttur esportatur tenna din it-talba fil-kumment tiegħu dwar id-divulgazzjoni finali. Il-Kummissjoni spjegat il-metodoloġija tagħha dwar dan il-punt lill-produttur esportatur u ma waslu l-ebda kummenti oħra.

(94) Waqt il-valutazzjoni tal-adattamenti, il-Kummissjoni rieżaminat l-evidenza relatata mal-aġġustament ibbażat fuq l-iskema ta' rifużjoni tad-dazju. L-evidenza għad-dispożizzjoni tal-Kummissjoni wriet li, filwaqt li l-produttur esportatur irċieva dak li sostna li huwa rimborż ta' dazji, l-ewwel nett lanqas ma hemm evidenza li huwa ħallas xi dazju billi, skont l-informazzjoni ppreżentata mill-produttur esportatur, il-materja prima kollha nkisbet lokalment. Għaldaqstant, id-dazju ma kienx “imġarrab […] minn materjal fiżikament inkorporat [fil-prodott]” bit-tifsira tal-Artikolu 2(10)(b) tar-Regolament bażiku, li huwa prerekwiżit għal dan l-aġġustament. Għalhekk, ma sarx tali aġġustament.

3.3.4. Marġni ta' dumping

(95) Il-Kummissjoni qabblet il-valur normali medju ponderat ta' kull tip ta' prodott simili mal-prezz tal-esportazzjoni medju ponderat tat-tip korrispondenti tal-prodott ikkonċernat, skont l-Artikoli 2(11) u (12) tar-Regolament bażiku.

(96) Fil-kummenti tiegħu rigward id-divulgazzjoni finali, il-produttur esportatur ġibed l-attenzjoni għal żball klerikali fil-kalkolu ta' dumping. Il-Kummissjoni kkoreġiet l-iżball klerikali, li kien minħabba l-arrotondament mhux meħtieġ ta' ċerti valur, u emendat il-kalkolu skont dan. Il-partijiet interessati kollha ġew infurmati b'din il-bidla b'divulgazzjoni addizzjonali finali.

(97) Il-livell ta' kooperazzjoni mill-Iran kien għoli ħafna minħabba li l-esportazzjonijiet tal-produttur esportatur li kkoopera ammontaw għal madwar 100 % tal-esportazzjonijiet totali lejn l-Unjoni matul il-perjodu ta' investigazzjoni. Fuq din il-bażi, il-Kummissjoni stabbilixxiet il-marġni ta' dumping għall-pajjiż kollu fl-istess livell bħal dak għall-produttur esportatur uniku.

(98) Il-marġnijiet ta' dumping, espressi bħala perċentwali tal-prezz CIF fil-fruntiera tal-Unjoni, bid-dazju mhux imħallas, huma kif ġej: Kumpanija Marġni ta' dumping Mobarakeh Steel Company 17,9 % Il-kumpaniji l-oħrajn kollha 17,9 %

(99) Fil-kummenti tiegħu għad-Dokument ta' Informazzjoni, l-ilmentatur argumenta li l-marġni ta' dumping ikkalkulat fuq il-bażi tad-data miġbura minnu kien ogħla b'mod sinifikanti. Il-parti interessata stiednet lill-Kummissjoni tipprovdi aktar dettalji dwar kif ġie kkalkulat il-marġni ta' dumping għall-Iran.

(100) Il-Kummissjoni bbażat il-kalkolu tagħha fuq data fattwali tal-kumpanija li ġiet ivverifikata fil-post. Il-parti interessata inkwistjoni ma kellhiex aċċess għal dan il-livell ta' informazzjoni, u dan il-fatt potenzjalment jispjega d-diskrepanza. Il-Kummissjoni ma tistax tipprovdi aktar dettalji rigward il-kalkolu mingħajr ma tiddivulga informazzjoni kummerċjali kunfidenzjali tal-produttur esportatur.

(101) Fil-kummenti tiegħu dwar id-divulgazzjoni addizzjonali finali, l-ilmentatur talab aktar informazzjoni dwar dan l-iżball klerikali ta' arrotondament, li turi li tnaqqis ta' 5 punti perċentwali fil-livell tal-marġini tad-dumping probabbilment mhuwiex minħabba żball ta' arrotondament.

(102) Il-Kummissjoni ma tistax tiddivulga l-kalkolu tad-dumping dettaljat lil partijiet oħrajn għajr il-parti interessata kkonċernat direttament, billi dan jiddivulga informazzjoni kummerċjali kunfidenzjali. Kif spjegat fil-premessa (96) hawn fuq, l-iżball jikkonċerna l-arrotondament mhux meħtieġ ta' ċerti valuri twal aktar minn 13-il ċifra (pereżempju ċ-ċifra 112.769.871.468,69 ġiet ikkunsidrata fil-kalkolu bħala 1,13). Ċifri twal bħal dawn kienu jinvolvu l-aktar tranżazzjonijiet ta' esportazzjoni importanti kkonvertiti fil-munita lokali Iranjana għall-kalkolu tad-dumping. Għaldaqstant it-tnaqqis tal-punti perċentwali ta' 5,1 tal-marġni ta' dumping.

3.4. Ir-Russja

(103) Fir-Russja, hemm tliet produtturi esportaturi tal-prodott ikkonċernat, li kkooperaw bis-sħiħ ma' din l-investigazzjoni. Huma jirrappreżentaw kważi fl-intier tagħhom l-importazzjonijiet kollha tal-prodott ikkonċernat mir-Russja lejn l-Unjoni matul il-perjodu ta' investigazzjoni.

3.4.1. Valur normali

(104) Il-valur normali għat-tliet produtturi esportaturi flimkien kien stabbilit b'konformità mal-metodoloġija ġenerali stabbilita fit-Taqsima 3.1.1. ta' hawn fuq. B'riżultat ta' dan, il-valur normali għall-maġġoranza tat-tipi ta' prodott esportati lejn l-Unjoni għat-tlieta li huma kien ibbażat fuq il-prezz domestiku (76 % jirrappreżentaw 98,9 % tal-kwantitajiet esportati, 49 % jirrappreżentaw 86,7 % tal-kwantitajiet esportati u 73 % jirrappreżentaw 96,6 % tal-kwantitajiet esportati rispettivament).

(105) Il-valur normali għall-bqija tat-tipi nħadem bil-metodoloġija deskritta hawn fuq fil-premessi (54) u (55) jew billi ma kienx hemm bejgħ domestiku jew billi l-kwantitajiet tal-bejgħ fis-suq domestiku kienu żgħar wisq biex jitqiesu rappreżentattivi (inqas minn 75 MT għal kull tip ta' prodott).

3.4.2. Il-prezz tal-esportazzjoni

(106) Il-produtturi esportaturi esportaw lejn l-Unjoni jew direttament, permezz ta' importaturi relatati fl-Unjoni, jew permezz ta' negozjanti / importaturi relatati bbażati fl-Iżvizzera. Il-kumpaniji relatati fl-Iżvizzera xtraw il-prodott ikkonċernat mingħand il-produtturi esportaturi u mbagħad biegħuh fl-Unjoni u pajjiżi oħrajn.

(107) Il-prezz tal-esportazzjoni ġie stabbilit bl-użu tal-metodoloġija ġenerali stabbilita fit-Taqsima 3.1.2. ta' hawn fuq.

(108) Wara d-divulgazzjoni tad-Dokument ta' Informazzjoni, Severstal ikkuntestat l-applikabbiltà tal-aġġustamenti li saru għall-ispejjeż BĠA u l-profitt skont l-Artikolu 2(9) tar-Regolament bażiku għall-bejgħ permezz tal-kummerċjant/importatur Żvizzeru relatat, SSE.

(109) Fil-fehma tagħha, l-aġġustamenti huma biss xierqa fuq bażi speċifika għat-tranżazzjoni għat-tranżazzjonijiet fejn it-termini tal-bejgħ jeħtieġu li prodott jiġi konsenjat wara l-iżdoganar tal-merkanzija, jiġifieri għat-tranżazzjonijiet li fihom il-parti relatata taġixxi ta' importatur. Madankollu, għall-maġġoranza tat-tranżazzjonijiet ta' bejgħ permezz tal-kummerċjant / tal-importatur relatat fl-Iżvizzera t-termini ta' konsenja ma jirrikjedux li l-kummerċjant / l-importatur Żvizzeru jiżdogana l-oġġetti. Fl-istess ħin, Severstal ippretendiet li l-kummerċjanti / l-importaturi relatati tagħha bbażati fl-Iżvizzera kellhom jitqiesu bħala parti min-netwerk ta' esportazzjoni tal-produttur u mhux bħala importaturi.

(110) Il-Kummissjoni ma laqgħetx din it-talba. L-investigazzjoni stabbilixxiet li SSE wettqet ħidmiet ta' importazzjoni għall-bejgħ tal-prodott ikkonċernat matul il-perjodu ta' investigazzjoni. L-Incoterms differenti (CIF, CFR, FOB, DAP jew CIF) ma jbiddlux il-fatt li SSE kienet topera bħala importatur relatat għas-suq tal-Unjoni. Fid-dawl tal-fatt li l-kummerċjant / l-importatur huwa relatat mal-produttur esportatur, l-Artikolu 2(9) tar-Regolament bażiku jimplika li d-data ta' dan il-kummerċjant / l-importatur mhijiex kredibbli u b'hekk kien meħtieġ aġġustament.

(111) Barra minn hekk, il-Kummissjoni sabet li SSE ma setgħetx titqies bħala parti min-netwerk ta' esportazzjoni tal-produttur. Ma hemmx relazzjoni esklussiva bejn l-impriża prinċipali u l-kumpanija sussidjarja fl-Iżvizzera fejn jidħol il-bejgħ lejn l-UE. L-investigazzjoni stabbilixxiet li fil-grupp kien hemm ukoll dipartimenti oħra tal-bejgħ involuti fl-esportazzjonijiet lejn l-UE. B'mod aktar partikolari, l-impriża prinċipali fir-Russja kienet tmantni tliet kanali ta' esportazzjoni differenti lejn l-UE għall-prodott ikkonċernat, jiġifieri l-bejgħ dirett, il-bejgħ permezz taċ-ċentru tas-servizzi relatat fil-Latvja u l-bejgħ permezz tal-kummerċjant / tal-importatur tagħha fl-Iżvizzera.

(112) Għaldaqstant, il-Kummissjoni kkonkludiet li l-aġġustamenti għall-ispejjeż BĠA u l-profitt għat-tipi kollha ta' tranżazzjonijiet ta' bejgħ permezz tal-kummerċjant/importatur Żvizzeru relatat kellhom jiġu applikati b'konformità 2(9) mal-Artikolu tar-Regolament bażiku.

(113) Fid-divulgazjoni, Severstal tenniet in-nuqqas ta' qbil qawwi dwar l-applikazzjoni tal-Kummisssjoni tal-Artikolu 2(9) tar-Regolament bażiku. Barra minn hekk, hija sostniet li kellha trattament inkoerenti mill-Kummissjoni meta mqabbel ma' produtturi esportaturi b'importaturi / b'kummerċjanti relatati jew ġewwa inkella barra mill-Unjoni.

(114) Il-Kummissjoni kkonfermat l-approċċ tagħha li l-kummerċjanti / l-importaturi jistgħu jiġu trattati skont l-Artikolu 2(9) tar-Regolament bażiku meta jwettqu funzjonijiet ta' importaturi, anki jekk ikunu barra l-Unjoni. Kif stipulat fil-premessa (110), dan kien il-każ għal SSE, filwaqt li kummerċjanti / importaturi minn produtturi esportaturi kienu jinsabu f'sitwazzjonijiet differenti, skont id-diversi funzjonijiet ta' kull kumpanija.

(115) Barra minn hekk, Severstal ikkontestat bid-determinazzjoni tal-Kummissjoni li SSE ma setgħetx tiġi kkunsidrata bħala parti min-netwerk tagħha ta' esportazzjoni, Madankollu, għall-Kummissjoni, ir-raġunament sottostanti ta' Severstal, bħal kontroll ta' SSE mill-kumpanija ewlenija u l-allokazzjoni tal-profitti u telf għall-kumpanija ewlenija ma kkumpensawx għall-fatturi stabbiliti fil-premessa (111), li turi l-kuntrarju. Skont dan, SSE ma tistax tiġi kkunsidrata bħala dipartiment intern ta' esportazzjoni ta' Severstal.

(116) Wara d-divulgazzjoni tad-Dokument ta' Informazzjoni, il-produttur esportatur NLMK ikkuntesta wkoll l-applikabbiltà tal-aġġustamenti li saru għall-ispejjeż BĠA u l-profitt skont l-Artikolu 2(9) tar-Regolament bażiku għall-bejgħ permezz tal-kumpanija sussidjarja Żvizzera relatata tagħha Novex.

(117) Huwa sostna li Novex ma aġixxietx ta' importatur relatat sa fejn ma kinitx timporta l-prodott ikkonċernat fl-Unjoni. Sa fejn l-applikazzjoni tal-Artikolu 2(9) timplika li parti relatata għandha tkun qed taġixxi ta' importatur, l-ebda aġġustament fuq il-bażi tal-Artikolu 2(9) ma seta' jiġi applikat fuq il-prezz tal-esportazzjoni ta' Novex.

(118) Sabiex tappoġġa l-pretensjoni tagħha, NLMK argumentat li fis-swieq tal-esportazzjoni hija tbigħ prodotti tal-ħadid u tal-azzar sistematikament permezz ta' żewġ kummerċjanti relatati, jiġifieri Novex fl-Iżvizzera u Novexco (Cyprus) Limited f'Ċipru. Novex hija inkarigata mill-bejgħ lejn l-Unjoni filwaqt li Novexco tbigħ lejn il-bqija tad-dinja. Dawn il-kumpaniji jaġixxu bħala d-dipartiment tal-bejgħ għall-esportazzjoni ta' NLMK u ma hemmx funzjoni oħra jew dipartiment ieħor fl-NLMK Group li jkunu inkarigati mit-twettiq ta' dan il-bejgħ għall-esportazzjoni. Mhux qed isir bejgħ dirett għall-esportazzjoni ta' prodotti tal-ħadid u l-azzar minn NLMK.

(119) Novex u Novexco huma sussidjarji 100 % ta' NLMK, li lilhom NLMK fdat il-ħidmiet tagħha ta' bejgħ għall-esportazzjoni mhux biss għall-prodott ikkonċernat, iżda għall-portafoll ta' prodotti kollu ta' NLMK. Dawn iż-żewġ kumpaniji relatati jaġixxu taħt il-kontroll ekonomiku ta' NLMK, kemm bis-saħħa tal-istruttura tal-kapital tal-NLMK Group kif ukoll mil-lat ekonomiku. Huwa importanti li Novex u Novexco jikkummerċjalizzaw biss żewġ prodotti miksuba mill-kumpaniji relatati tagħhom fl-NLMK Group. B'hekk, mhux qed iwettqu attività ekonomika awtonoma li setgħet issir b'mod indipendenti barra mill-NLMK Group.

(120) Filwaqt li l-bejgħ għall-esportazzjoni kollu ta' prodotti tal-ħadid u l-azzar minn NLMK isir permezz ta' Novex u Novexco, dawn il-kumpaniji relatati normalment mhux qed jaġixxu ta' importaturi ta' dawk il-prodotti lejn l-UE jew xi mkien ieħor, bl-eċċezzjoni tal-prodotti tal-azzar elettriku bil-granijiet orjentati (GOES), li qed jinbiegħu b'termini ta' konsenja bid-dazju mħallas (DDP). Il-bejgħ l-ieħor għall-esportazzjoni kollu mwettaq minn Novex u Novexco huwa bbażat fuq termini ta' konsenja li ma jinvolvux li huma jaġixxu ta' importaturi fir-rigward tal-prodotti rilevanti tal-ħadid u tal-azzar.

(121) Għalhekk, NLMK qieset li Novex ma setgħetx tiġi kkwalifikata bħala “importatur” tal-prodotti rilevanti sa fejn ma kinitx twettaq l-iżdoganar tal-merkanzija jew xi funzjonijiet oħra, li jkun jaqdi importatur.

(122) Barra minn hekk, NLMK argumentat li l-persunal ta' Novex jipparteċipa fil-kumitat għall-ippjanar tal-istrateġija ta' bejgħ tal-NLMK Group u jikkontribwixxi għall-ippjanar tal-bejgħ u l-ipprezzar tal-grupp fuq il-bażi tal-għarfien tiegħu tas-swieq tal-esportazzjoni. Għalhekk, NLMK ma għandhiex għarfien sħiħ tal-prezz li Novex tapplika għall-ewwel klijent indipendenti, iżda dan il-prezz qed jiġi stabbilit flimkien minn persunal ta' NLMK u Novex f'azzjoni komuni. Fl-istess ħin, fis-settur tal-prodott ikkonċernat, il-klijenti ewlenin, għall-inqas fil-każ tal-esportazzjonijiet ta' NLMK lejn l-Unjoni, huma kumpaniji kummerċjali li jippreferu jiżdoganaw il-prodotti huma stess bil-għan li jottimizzaw l-ispejjeż. Anki x-xiri tal-prodott ikkonċernat b'termini frank abbord (FOB), port tal-esportazzjoni, jew kost, assigurazzjoni u noll (CIF) jippermetti lill-kumpaniji kummerċjali jbigħu t-tagħbija fuq notifika qasira lejn kwalunkwe destinazzjoni li toffri l-aħjar prezz, li mhux neċessarjament tinsab fl-Unjoni. Għalhekk, għall-kummerċjanti l-iżdoganar tal-prodott mill-fornitur lejn l-Unjoni huwa ta' valur żgħir.

(123) Bi ftit kliem, NLMK qieset li filwaqt li l-prodotti GOES jiġu forniti l-aktar direttament lill-proċessuri, prodotti oħra tal-ħadid u tal-azzar jiġu forniti l-aktar lil kummerċjanti mhux relatati fl-Unjoni. id-differenza fit-tipi ta' klijenti tirriżulta f'differenza rigward l-Incoterms miftiehma u r-rwol korrispondenti li jkollhom Novex u Novexco. Dan iwassal għal sitwazzjoni li fiha, skont NLMK, iċ-ċirkostanzi li wieħed jara fl-investigazzjoni dwar il-GOES ma jkunux rappreżentattivi tar-rwol effettiv ta' Novex li hija taqdi rigward il-prodott ikkonċernat jew prodotti oħra tal-ħadid u tal-azzar. NLMK ikkonkludiet li Novex kellha tiġi ttrattata bħala dipartiment intern għall-bejgħ ta' NLMK.

(124) Il-Kummissjoni fakkret li l-valutazzjoni jekk produttur u kummerċjant relatat għandhomx jiġu ttrattati bħala entità ekonomika waħdanija u l-kummerċjant relatat bħala dipartiment intern għall-bejgħ tal-produttur jew le trid tqis il-funzjonijiet ġenerali tal-kummerċjant relatat u b'hekk għandha wkoll tieħu inkonsiderazzjoni attivitajiet relatati ma' prodotti differenti mill-prodott ikkonċernat (10).

(125) Filwaqt li l-investigazzjoni kkonfermat li Novex ma kinitx taqdi funzjonijiet importanti għall-prodott ikkonċernat fil-perjodu ta' investigazzjoni, ta' min wieħed jinnota dawn li ġejjin rigward il-kwalifikazzjoni ta' Novex għall-finijiet ta' dan il-każ. Novex hija stabbilita bħala kummerċjant taħt il-liġi Żvizzera (11). Skont l-istatut ta' assoċjazzjoni tagħha, l-oġġett tagħha huwa x-xiri, il-bejgħ, id-distribuzzjoni u l-kummerċ ta' prodotti tal-azzar u materja prima fl-Iżvizzera u barra minnha. Ma hemmx limitazzjoni formali rigward il-fornituri u l-prodotti nnegozjati. Barra minn hekk, NLMK u Novex iffirmaw kuntratti oqfsa komprensivi li jirregolaw il-bejgħ u x-xiri bejn il-partijiet. Dawn il-kuntratti jistabbilixxu, pereżempju, proċeduri ddettaljati għal pretensjonijiet rigward oġġetti mhux konformi u jipprovdu għal penali f'każijiet ta' ħlasijiet jew konsenji ta' oġġetti mdewma kif ukoll għal arbitraġġ minn terzi f'każ ta' tilwim. Il-Kummissjoni nnutat ukoll li l-attivitajiet prinċipali ta' Novex skont ir-rapporti finanzjarji tagħha tal-2015 huma l-kummerċ tal-azzar, inklużi kwalunkwe attivitajiet b'imgħax, u li parti sinifikanti tax-xirjiet tagħha tal-azzar issir mingħand kumpaniji oħra fl-NLMK Group.

(126) Barra minn hekk, NLMK innifisha rrikonoxxiet fis-sottomissjoni tagħha tas-7 ta' Ġunju 2017 li għall-prodotti GOES, Novex taġixxi bħala importatur relatat, fatt li jikkorrobora l-konklużjoni li Novex mhijiex ekwivalenti għal dipartiment intern għall-bejgħ ta' NLMK.

(127) Għal dawn ir-raġunijiet, il-Kummissjoni kkonkludiet li r-relazzjoni bejn Novex u NLMK ma kinitx waħda ta' dipartiment integrat u intern għall-bejgħ li bis-saħħa tagħha ż-żewġ entitajiet legali setgħu jikkostitwixxu entità ekonomika waħdanija, iżda minflok tqieset ekwivalenti għal aġent li jaħdem bil-kummissjoni bit-tifsira tal-Artikolu 2(10)(i) tar-Regolament bażiku.

(128) Wara d-divulgazzjoni finali, NLMK tenniet it-talba tagħha li hija u l-kummerċjant Novex jikkostitwixxu entità ekonomika unika. Hija ħasset li l-Kummissjoni naqqset milli tieħu inkunsiderazzjoni r-realtà ekonomika tar-relazzjonijiet bejn iż-żewġ entitajiet. B'mod partikolari, hija kkritikat lill-Kummissjoni li l-approċċ tal-Kummissjoni rigward Novex kien purament formali u teoretiku. Novex ma kinitx irreġistrata bħala kumpanija kummerċjali u n-nuqqas ta' limitazzjoni formali kien immaterjali, minħabba li fir-realtà ma ħadux il-provvista tagħhom minn sorsi oħra. Barra minn hekk, anki jekk kien hemm kuntratt bejn NLMK u Novex, ikun hemm solidarjetà effettiva bejn iż-żewġ entitajiet. Ir-riżultati ta' novex kienu allegatament kompletament ikkonsolidati fil-kontijiet tal-grupp.

(129) Il-Kummissjoni ma laqgħetx dawn it-talbiet. Sabiex tiġi vvalutata r-relazzjoni bejn Novex u NLMK, l-eżistenza ta' kuntratt qafas li jirregola l-bejgħ u x-xiri bejn it-tnejn li huma ma jistax jiġi miċħud bħala teoretiku jew formali. Iżda, dan juri li ż-żewġ entitajiet għandhom funzjonijiet differenti u li ma hemm l-ebda relazzjoni ta' subordinazzjoni bejniethom. Barra minn hekk, mhuwiex komuni għal dipartiment ta' bejgħ intern biex iwettaq funzjonijiet ta' importazzjoni, li jkun wettaq Novex għal mill-inqas prodott wieħed tal-azzar (GOES). Fl-aħħar nett, Novex jista' f'xi ħin jiddeċiedi li jixtri HRF minn sorsi oħra, li dipartiment tal-bejgħ tal-esportazzjoni integrat ma jixtrix. Skont dan, il-Kummissjoni żammet il-pożizzjoni tagħha li aġġustament skont l-Artikolu 2(10)(i) tar-Regolament bażiku kien ġustifikat.

(130) Wara d-divulgazzjoni finali, anki MMK ikkontestat, għall-ewwel darba, l-applikazzjoni tal-Artikolu 2(9) tar-Regolament bażiku f'dak li għandu x'jaqsam mal-kummerċjant relatat MMK Trade Steel AG. B'riflessjoni tal-fehmiet legali ta' Severstal, hija sostniet ukoll li l-kontroll sħiħ mill-kumpanija ewlenija u l-allokazzjoni ta' profitti u t-telf għall-kumpanija ewlenija Russa wrew li MMK Trade Steel AG kienet parti minn netwerk ta' esportazzjoni uniku.

(131) Il-Kummissjoni tenniet il-pożizzjoni tagħha legali li l-kummerċjanti/importaturi jistgħu jiġu trattati skont l-Artikolu 2(9) tar-Regolament bażiku meta jwettqu funzjonijiet ta' importaturi, anki jekk ikunu barra l-Unjoni. MMK Trade Steel AG taqa' f'dik il-kategorija, kif instab fl-investigazzjoni dwar prodotti tal-azzar irrumblati ċatti fil-kiesaħ mir-Repubblika tal-Poplu taċ-Ċina (12).

(132) Għaldaqstant, barra minn hekk il-Kummissjoni ma tistax ma taċċettax it-talba li MMK u MMK Trade Steel AG jistgħu jiffurmaw entità ekonomika waħda. F'kull każ, MMK kienet topera wkoll id-dipartiment tagħha stess fir-Russja u biegħet parti mill-azzar tagħha direttament lill-Ewropa. Skont dan, Trade Steel AG ma tistax titqies bħala dipartiment ta' esportazzjoni intern ta' MMK.

3.4.3. Paragun

(133) Il-Kummissjoni qabblet il-valur normali u l-prezz tal-esportazzjoni tal-produtturi esportaturi fuq il-bażi tal-prezz mill-fabbrika.

(134) Meta dan kien iġġustifikat mill-ħtieġa li jiġi żgurat tqabbil ġust, il-Kummissjoni aġġustat il-valur normali u / jew il-prezz tal-esportazzjoni għad-differenzi li jaffettwaw il-paragunabbiltà tal-prezzijiet skont l-Artikolu 2(10) tar-Regolament bażiku. Saru aġġustamenti għal karatteristiċi fiżiċi (fil-medda ta' bejn 0 % u 2 %) għat-trasport, l-assigurazzjoni, l-immaniġġar, it-tagħbija u spejjeż anċillari (fil-medda ta' bejn 1 % u 8 %), ippakkjar (fil-medda ta' bejn 0 % u 1 %), spejjeż ta' kreditu (fil-medda ta' bejn 0 % u 2 %), kummissjonijiet (fil-medda ta' bejn 0 % u 4 %), fatturi oħra (fil-medda ta' bejn 0 % u 1 %).

(135) Wara d-divulgazzjoni tad-Dokument ta' Informazzjoni, Severstal sostniet li xi aġġustamenti BĠA saru b'mod skorrett, jiġifieri l-aġġustamenti għall-introjtu finanzjarju u l-ispejjeż tat-trasport.

(136) Skont il-kumpanija, l-introjtu finanzjarju kellu jittieħed inkonsiderazzjoni għad-determinazzjoni tal-perċentwali ta' BĠA. Barra minn hekk, id-dħul għall-kumpanija sussidjarja relatata fl-Iżvizzera kien fl-istess ħin nefqa għal Severstal kif irrapportat fit-tabella G-PL fit-tweġibiet għall-kwestjonarji, li min-naħa tagħha kienet ittieħdet inkonsiderazzjoni meta ġie ddeterminat jekk il-bejgħ fis-suq domestiku sarx fil-kors ordinarju tal-kummerċ.

(137) Il-Kummissjoni ma laqgħetx din it-talba. Severstal kemm tipproduċi kif ukoll tbigħ firxa wiesgħa ta' prodotti u ma kinitx f'pożizzjoni turi li l-introjtu finanzjarju inkwistjoni, li huwa self estiż mill-kumpanija sussidjarja Żvizzera għall-impriża prinċipali, kien relatat mal-prodott ikkonċernat.

(138) Wara d-divulgazzjoni, Severstal tenniet id-dikjarazzjoni tagħha u sostniet li l-introjtu finanzjarju msemmi hawn fuq huwa “l-interessi mis-self mogħti biex jiġu ffinanzjati prodotti ta' ċiklu twil ta' produzzjoni ta' Severstal, li l-prodott ikkonċernat huwa parti minnhom.” Barra minn hekk, hija talbet biex talloka l-ammont rilevanti għall-prodott ikkonċernat biss. Madankollu, għall-Kummissjoni, din it-talba ma setgħetx tintlaqa' billi ma kinitx dettaljata, għalfejn self ġenerali għal “ċiklu twil ta' produzzjoni tal-prodotti” kien relatat ukoll mal-prodott ikkonċernat.

(139) Rigward l-aġġustament għall-ispejjeż tat-trasport, Severstal sostniet li l-Kummissjoni kienet waslet għal ammont żbaljat ta' spejjeż tat-trasport bħala porzjon mill-ispejjeż BĠA.

(140) Il-Kummissjoni aċċettat il-pretensjoni ta' Severstal rigward l-ispejjeż tat-trasport u għall-kalkoli użat l-ispejjeż effettivi tat-trasport kif irrapportati mill-kumpanija. Sabiex jiġi evitat l-għadd doppju, ġew issettjati f'zero ladarba kienu diġà ttieħdu inkonsiderazzjoni fil-kalkolu tal-adattamenti.

3.4.4. Marġni ta' dumping

(141) Għall-produtturi esportaturi, il-Kummissjoni qabblet il-valur normali medju ponderat ta' kull tip ta' prodott simili mal-medja ponderata tal-prezz tal-esportazzjoni tat-tip korrispondenti tal-prodott ikkonċernat, skont l-Artikoli 2(11) u (12) tar-Regolament bażiku.

(142) Il-livell ta' kooperazzjoni fir-Russja huwa għoli minħabba li l-esportazzjonijiet tal-produtturi esportaturi li kkooperaw ammontaw għal kważi 100 % tal-esportazzjonijiet totali lejn l-Unjoni matul il-perjodu ta' investigazzjoni. Għalhekk, il-Kummissjoni ddeċidiet li tistabbilixxi l-marġni ta' dumping għall-pajjiż kollu u applikabbli għall-kumpaniji kollha l-oħrajn fl-istess livell bħal dak stabbilit għall-kumpanija bl-ogħla marġni ta' dumping, jiġifieri Public Joint Stock Company Magnitogorsk Iron & Steel Works (PJSC MMK) Group.

(143) Il-marġnijiet ta' dumping, espressi bħala perċentwali tal-prezz CIF fil-fruntiera tal-Unjoni, bid-dazju mhux imħallas, huma kif ġej: Kumpanija Marġni ta' dumping Public Joint Stock Company Magnitogorsk Iron Steel Works (PJSC MMK) 33,0 % PAO Severstal 5,3 % Novolipetsk Steel 15,0 % Il-kumpaniji l-oħrajn kollha 33,0 %

3.5. Is-Serbja

(144) Fis-Serbja, hemm produttur esportatur wieħed biss tal-prodott ikkonċernat li kkoopera bis-sħiħ ma' din l-investigazzjoni. Il-parti l-kbira tal-bejgħ tiegħu lejn l-Unjoni kienet bejgħ dirett lil xerrejja indipendenti, għalkemm xi wħud mit-tranżazzjonijiet saru permezz ta' importatur relatat fis-Slovakkja.

3.5.1. Valur normali

(145) Il-valur normali għall-produttur esportatur uniku kien stabbilit b'konformità mal-metodoloġija ġenerali stabbilita fit-Taqsima 3.1.1. ta' hawn fuq. B'riżultat ta' dan, il-valur normali għal 23 % tat-tipi ta' prodott li rrappreżentaw 71 % tal-volum esportat mill-produttur esportatur lejn l-Unjoni kien ibbażat fuq il-prezz domestiku fil-kors ordinarju tal-kummerċ. Kull meta l-volum totali ta' bejgħ domestiku ta' xi tip ta' prodott lil klijenti indipendenti matul il-perjodu ta' investigazzjoni rrappreżenta inqas minn 5 % tal-volum totali tal-bejgħ għall-esportazzjoni lejn l-Unjoni tat-tip ta' prodott identiku jew komparabbli, il-valur normali għal dak it-tip inħadem bl-użu tal-ispejjeż BĠA u l-profitt ta' dak it-tip u mhux tal-medja ponderata tal-ispejjeż BĠA u tal-profitt. Madankollu, jekk il-prezz medju ponderat ta' xi tip ta' prodott kien inqas mill-ispiża tal-produzzjoni għal kull unità, il-valur normali kien stabbilit b'konformità mal-metodoloġija stabbilita fil-premessa (55) ta' hawn fuq.

3.5.2. Il-prezz tal-esportazzjoni

(146) Il-prezz tal-esportazzjoni ġie stabbilit bl-użu tal-metodoloġija ġenerali stabbilita fit-Taqsima 3.1.2. ta' hawn fuq u b'mod partikolari fl-Artikolu 2(8) tar-Regolament bażiku. Għall-bejgħ permezz tal-importatur relatat, il-prezz tal-esportazzjoni nħadem fuq il-bażi tal-Artikolu 2(9) tar-Regolament bażiku.

3.5.3. Paragun

(147) Il-Kummissjoni qabblet il-valur normali u l-prezz tal-esportazzjoni tal-produttur esportatur uniku fuq il-bażi tal-prezz mill-fabbrika.

(148) Meta dan kien iġġustifikat mill-ħtieġa li jiġi żgurat tqabbil ġust, il-Kummissjoni aġġustat il-valur normali u / jew il-prezz tal-esportazzjoni għad-differenzi li jaffettwaw il-paragunabbiltà tal-prezzijiet skont l-Artikolu 2(10) tar-Regolament bażiku. Saru aġġustamenti għat-trasport, l-assigurazzjoni, l-immaniġġar, it-tagħbija u spejjeż anċillari (fil-medda ta' bejn 5 % u 9 %), spejjeż ta' kreditu (fil-medda ta' bejn 0 % u 1,5 %), tariffi tal-banek (fil-medda ta' bejn 0 % u 1 %) u kummissjonijiet (fil-medda ta' bejn 0,5 % u 2 %).

3.5.4. Marġni ta' dumping

(149) Il-Kummissjoni qabblet il-valur normali medju ponderat ta' kull tip ta' prodott simili mal-prezz tal-esportazzjoni medju ponderat tat-tip korrispondenti tal-prodott ikkonċernat, skont l-Artikoli 2(11) u (12) tar-Regolament bażiku.

(150) Il-livell ta' kooperazzjoni mis-Serbja kien għoli ħafna minħabba li l-esportazzjonijiet tal-produttur esportatur li kkoopera ammontaw għal madwar 100 % tal-esportazzjonijiet totali lejn l-Unjoni matul il-perjodu ta' investigazzjoni. Fuq din il-bażi, il-Kummissjoni stabbilixxiet il-marġni ta' dumping għall-pajjiż kollu fl-istess livell bħal dak għall-produttur esportatur uniku.

(151) Il-marġnijiet ta' dumping, espressi bħala perċentwali tal-prezz CIF fil-fruntiera tal-Unjoni, bid-dazju mhux imħallas, huma kif ġej: Kumpanija Marġni ta' dumping Zelezara Smederevo d.o.o. 38,7 % Il-kumpaniji l-oħrajn kollha 38,7 %

3.6. L-Ukrajna

(152) Hemm grupp wieħed magħmul minn tliet produtturi esportaturi relatati tal-prodott ikkonċernat fl-Ukrajna (kollettivament imsemmi “il-produttur esportatur” f'din it-taqsima) li kkooperaw bis-sħiħ ma' din l-investigazzjoni. Tnejn mis-siti ta' produzzjoni huma bbażati f'Mariupol fir-reġjun ta' Donetsk, li matul l-investigazzjoni kien reġjun ta' kunflitt. Fuq talba tal-produttur esportatur, il-Kummissjoni ddeċidiet li teskludi mill-kalkolu wieħed minn dawn is-siti, li kellu biss volumi ta' esportazzjoni żgħar lejn l-Unjoni.

(153) Fil-kummenti tiegħu dwar id-Dokument ta' Informazzjoni, l-ilmentatur talab li l-Kummissjoni tispjega d-deċiżjoni tagħha li teskludi kumpanija waħda tal-Ukrajna mill-kalkolu tal-marġni ta' dumping.

(154) Il-Kummissjoni eskludiet il-kumpanija billi l-porzjon żgħir tal-bejgħ tagħha meta mqabbel mal-bejgħ tal-grupp ma kienx se jaffettwa l-marġni ta' dumping. Barra minn hekk, minħabba l-attivitajiet militari fir-reġjun, il-verifika tad-data rilevanti kienet impossibbli. Il-Kummissjoni qieset is-sitwazzjoni bħala forza maġġuri.

(155) Fis-suq domestiku, il-produttur esportatur kien ibigħ il-prodott simili direttament u permezz ta' kummerċjant relatat.

(156) Il-bejgħ kollu mill-produttur esportatur lejn l-Unjoni kien isir permezz ta' kummerċjant relatat fl-Iżvizzera. Il-kummerċjant kien ibigħ il-prodott ikkonċernat lil importaturi kemm relatati kif ukoll mhux relatati fl-Unjoni.

3.6.1. Valur normali

(157) Il-valur normali għall-produttur esportatur kien stabbilit b'konformità mal-metodoloġija ġenerali stabbilita fit-Taqsima 3.1.1. ta' hawn fuq. Il-valur normali għal wieħed mis-siti ta' produzzjoni kien ibbażat esklussivament fuq il-prezzijiet domestiċi fil-kors ordinarju tal-kummerċ. Il-valur normali għas-sit ta' produzzjoni l-ieħor f'parti minnu kien ibbażat fuq il-prezzijiet domestiċi fil-kors ordinarju tal-kummerċ (għal 38 % tat-tipi ta' prodott li jirrappreżentaw 12 % tal-volum totali tal-esportazzjonijiet lejn l-Unjoni minn dak is-sit) u f'parti minnu nħadem. Kull meta l-volum totali ta' bejgħ domestiku ta' xi tip ta' prodott lil klijenti indipendenti matul il-perjodu ta' investigazzjoni rrappreżenta inqas minn 5 % tal-volum totali tal-bejgħ għall-esportazzjoni lejn l-Unjoni tat-tip ta' prodott identiku jew komparabbli, il-valur normali għal dak it-tip inħadem bl-użu tal-ispejjeż BĠA u l-profitt ta' dak it-tip u mhux tal-medja ponderata tal-ispejjeż BĠA u tal-profitt. Madankollu, jekk il-prezz medju ponderat ta' xi tip ta' prodott kien inqas mill-ispiża tal-produzzjoni għal kull unità, il-valur normali kien stabbilit b'konformità mal-metodoloġija stabbilita fil-premessa (55) ta' hawn fuq.

(158) Il-produttur esportatur sostna aġġustament għall-ispejjeż tal-produzzjoni f'wieħed mis-siti ta' produzzjoni bbażati fiż-żona tal-kunflitt, jiġifieri Ilyich Iron and Steel Works ta' Mariupol (“Ilyich”), minħabba l-ispejjeż ta' produzzjoni mhux normali kkawżati direttament u indirettament mill-operazzjonijiet militari fir-reġjun. Il-produttur esportatur ippropona li jiġi stabbilit il-livell tal-aġġustament b'paragun tal-evoluzzjoni tal-ispejjeż għal kull unità f'Ilyich mal-evoluzzjoni tal-ispejjeż għal kull unità fis-sit ta' produzzjoni mhux affettwat mill-kunflitt, jiġifieri Integrated Iron and Steel Works Zaporizhstal (“Zaporizhstal”). Sabiex jiġi stabbilit dak li l-produttur esportatur irrefera għalih bħala “spejjeż għal kull unità”, għal kull sit ta' produzzjoni l-produttur esportatur ħa l-ispejjeż tal-oġġetti mibjugħa kollha u ddividihom bil-volum tal-prodotti tal-azzar b'laminazzjoni termali prodotti fis-sena kalendarja konkreta. Il-produttur esportatur segwa dan il-metodu mill-2013 (il-perjodu ta' qabel il-kunflitt) sal-2015 u fuq din il-bażi ppropona aġġustament 'l isfel tal-ispejjeż ta' Ilyich b'ċertu perċentwali.

(159) Wara li kkunsidratu bir-reqqa, il-Kummissjoni qieset li l-metodu propost ta' kwantifikazzjoni tal-aġġustament mhuwiex xieraq. L-ewwel, dak li sar riferiment għalih bħala“spejjeż għal kull unità” ma kienx jikkorrispondi għall-ispejjeż għal unità ta' azzar ċatt b'laminazzjoni termali billi kien jinkludi l-ispejjeż għall-oġġetti mibjugħa kollha, bl-inklużjoni ta' oġġetti oħra. Dawk l-oġġetti l-oħra ffurmaw parti sinifikanti mill-produzzjoni f'Zaporizhstal u parti saħansitra ikbar mill-produzzjoni f'Ilyich. Il-metodu ta' kwantifikazzjoni tal-aġġustament xejn ma kkunsidra l-iżvilupp tal-output u tal-ispejjeż tal-prodotti l-oħrajn. L-output u l-ispejjeż tal-prodotti l-oħrajn ma baqgħux kostanti matul il-perjodu kollu li għalih il-produttur esportatur ippropona l-użu ta' dan il-metodu. Il-produttur esportatur ammetta fis-sottomissjoni tiegħu li Ilyich għadda minn żieda sostanzjali fil-produzzjoni ta' xi wħud mill-prodotti l-oħrajn bejn l-2012 u l-2016. Il-metodu ta' kwantifikazzjoni tal-aġġustament attribwixxa dawk l-ispejjeż dejjem jiżdiedu lill-output dejjem jonqos ta' azzar ċatt b'laminazzjoni termali u b'hekk għolla, b'mod possibbilment sinifikanti, iż-żieda f'dak li hu sejjaħ l-ispejjeż għal kull unità. It-tieni, anki jekk l-ispejjeż li l-użu tagħhom li ppropona l-produttur esportatur kienu l-ispejjeż effettivi tal-produzzjoni ta' prodotti tal-azzar ċatt b'laminazzjoni termali, huwa ppropona li l-kwantità tal-produzzjoni titqabbel mal-ispejjeż tal-bejgħ, mingħajr kunsiderazzjoni xierqa għall-varjazzjoni fil-ħażniet. Il-produttur esportatur kellu jqabbel jew il-kwantità tal-produzzjoni mal-ispejjeż tal-produzzjoni jew il-kwantità mibjugħa mal-ispejjeż tal-bejgħ. It-tielet, il-metodu ta' kwantifikazzjoni tal-aġġustament qabbel ix-xejriet sas-sena kalendarja 2015 u jipproponi li jiġi applikat ir-riżultat ta' dan il-kalkolu — jiġifieri t-tnaqqis — fuq id-data tal-perjodu ta' investigazzjoni (mill-1 ta' Lulju 2015 sat-30 ta' Ġunju 2016). Dan hu skorrett billi l-metodu kellu jsegwi x-xejriet sal-perjodu ta' investigazzjoni.

(160) Fil-kummenti tiegħu dwar id-Dokument ta' Informazzjoni, il-produttur esportatur ma indirizzax in-nuqqasijiet tal-metodu ta' kwantifikazzjoni tal-aġġustament li ġie diskuss hawn fuq. Minflok, huwa qabbel l-ispejjeż tal-manifattura għal kull tip ta' prodott bejn iż-żewġ siti tul il-perjodu ta' investigazzjoni, bl-argument li r-riżultat ta' dan l-eżerċizzju kien simili għal dak li jrendi l-metodu ta' kwantifikazzjoni tal-aġġustament. Madankollu, il-produttur esportatur injora l-fatt li proprju r-raġuni għaliex huwa rrikorra għall-metodu ta' kwantifikazzjoni tal-aġġustament kienet li l-ispejjeż taż-żewġ siti ma jistgħux sempliċiment jitqabblu tul ċerta sena billi kienu differenti sa minn qabel il-kunflitt. Skont id-data użata għall-metodu ta' kwantifikazzjoni tal-aġġustament, “l-ispejjeż għal kull unità” f'Ilyich fl-2013 kienu ħafna ogħla mill-ispejjeż għal kull unità f'Zaporizhstal. Id-differenza espressa bħala proporzjon hija ikbar mid-differenza fl-ispejjeż tal-manifattura għal kull tip ta' prodott bejn iż-żewġ siti matul il-perjodu ta' investigazzjoni, li l-produttur esportatur ried jużah sabiex jappoġġa l-metodu.

(161) Fil-kummenti tiegħu dwar id-divulgazzjoni finali, il-produttur esportatur argumenta li l-Kummissjoni ma kinitix involuta fi djalogu kostruttiv mal-produttur esportatur billi titlob jew tispeċifika informazzjoni addizzjonali li setgħet kienet meħtieġa għal valutazzjoni xierqa tal-pretensjoni. Skont il-produttur esportatur, l-unika darba li l-Kummissjoni speċifikat liema informazzjoni u metodoloġija kienet meħtieġa sabiex tiġi vvalutata l-pretensjoni kienet fid-divulgazzjoni finali tas-17 ta' Lulju 2017.

(162) Il-Kummissjoni nnutat li din il-pretensjoni mhijiex fattwalment korretta. Fl-4 ta' April 2017, ġiet ikkomunikata spjegazzjoni dettaljata tan-nuqqasijiet tal-metodu ta' aġġustament propost lill-produttur esportatur, fl-Anness 4 tad-Dokument tal-Informazzjoni. Ir-raġuni għall-inklużjoni ta' din id-deskrizzjoni dettaljata kienet biex il-produttur esportatur jingħata l-opportunità u żmien biżżejjed biex jiġu indirizzati dawn in-nuqqasijiet. Kif imsemmi fil-premessa (160) above, il-produttur esportatur ma għamilx dan.

(163) Fil-kummenti dwar id-divulgazzjoni finali, il-produttur esportatur sostna li oġġetti għajr prodotti tal-azzar b'laminazzjoni termali msemmija fil-premessa (159) above ma ffurmawx parti mill-produzzjoni f'Zaporizhstal u f'Ilyich. Sabiex jappoġġa din it-talba, il-produttur esportatur irrefera għad-data ppreżentata lill-Kummissjoni fis-16 ta' Frar 2017, li tikkonċerna l-kwantitajiet ta' produzzjoni f'Ilyich.

(164) Dwar dan il-punt, il-Kummissjoni nnutat li d-data msemmija mill-produttur esportatur ġiet ippreżentata, wara li ż-żjara ta' verifika kienet diġà saret u għalhekk ma setgħetx tkun verifikata. Barra minn hekk, id-data tikkonċerna l-kwantità ta' produzzjoni f'tunnellati, u ma tikkonċernax l-ispejjeż jew il-valur. Il-kwantità prodotta ma tirriflettix l-ispejjeż tal-produzzjoni, speċjalment meta jiġi kkunsidrat li l-prodotti l-oħrajn jinkludu iktar valur miżjud u b'hekk prodotti bi spiża addizzjonali bħal azzar b'laminazzjoni kiesħa u azzar galvanizzat. Rigward id-data użata mill-Kummissjoni għad-dikjarazzjoni tagħha, bir-risposta għall-kwestjonarju antidumping, il-produttur esportatur ippreżenta d-data dwar il-fatturat iġġenerat mill-impjant, il-fatturat iġġenerat mid-diviżjoni rilevanti tal-impjant u l-fatturat iġġenerat mill-prodott ikkonċernat. Din id-data tal-fatturat ġiet ivverfikata mill-Kummissjoni waqt iż-żjara u intużat bħala indikatur għall-ispejjeż, li kuri li l-prodotti tal-azzar b'laminazzjoni mhux termali iffurmaw parti sinifikanti tal-produzzjoni f'Ilyich.

(165) Fil-kummenti ulterjuri tad-divulgazzjoni finali, il-produttur esportatur ma qabilx mal-kumment tal-Kummissjoni fil-premessa (159) above rigward iż-żieda fil-produzzjoni ta' prodotti tal-azzar b'laminazzjoni mhux termali li indebitament jgħollu l-“ispejjeż għal kull unità” użati fil-metodu. Il-produttur esportatur sostna li ż-żieda ġenerali tal-ispiża totali tal-oġġetti mibjugħa minn Ilyich tmur kontra l-loġika tal-Kummissjoni li żieda tal-output ta' prodotti oħra jistgħu jgħollu l-ispiża ta' kull unità kkalkulata għall-prodotti tal-azzar b'laminazzjoni termali.

(166) Il-Kummissjoni ma qablitx ma' dan il-kumment. Kif imsemmi hawn fuq, il-produttur esportatur stabbilixxa l-“ispiża għall kull unità” billi ddivida l-ispejjeż kollha tal-oġġetti mibjugħa (inkluż il-prodotti tal-azzar b'laminazzjoni mhux termali) bil-kwantità tal-oġġetti tal-azzar b'laminazzjoni termali, prodotti mill-impjant matul il-perjodi rilevanti. Kif rikonoxxut mill-produttur esportatur, matul il-perjodu li ġie kkunsidrat mill-metodu, il-kwantià ta' ċerti prodotti tal-azzar b'laminazzjoni mhux termali żdiedet b'mod sinifikanti. L-ispejjeż żejda li rriżultaw tal-produzzjoni ta' dawn il-prodotti ġew attribwiti mill-metodu propost mill-produttur esportatur għal prodotti tal-azzar b'laminazzjoni termali li kkaġunaw żieda fl-ispejjeż għal kull unità (jiġfieri għaż-żieda tal-ispejjeż għal kull unità matul il-perjodu rilevanti) li fuq il-bażi tagħhom il-produttur esportatur ippropona li jaġġusta l-ispejjeż f'Ilych. Dan jibqa' validu, indipendentement minn jekk l-ispejjeż ġenerali tal-oġġetti mibjugħa mill-impjant żdiedux, tnaqqsux jew baqgħux kostanti.

(167) Rigward il-kumment tal-Kummissjoni fil-premessa (159) li l-metodu kellu jsegwi t-tendenzi sal-perjodu tal-investigazzjoni, il-produttur esportatur sostna fil-kummenti tiegħu rigward id-divulgazzjoni finali li ma kienx f'pożizzjoni li jipprovdi d-data għall-perjodu tal-investigazzjoni biex tiġi użata fil-metodu, minħabba li sa ftit ilu r-rapport awditjat tal-2016 ma kienx disponibbli.

(168) Dwar dan il-punt, il-Kummissjoni semmiet li l-produttur esportatur kien f'pożizzjoni li jippreżenta ammonti sostanzjali tad-data tal-perjodu ta' investigazzjoni għall-finijiet ta' tlestija tal-kwestjonarju dwar l-antidumping. Għaldaqstant mhuwiex ċar għalfejn il-produttur esportatur ma setax jipproduċi data tal-perjodu ta' investigazzjoni għall-iskop ta' sostanzjar tal-metodu propost. Dan huwa iktar minnu billi, kif imsemmi fil-premessa (162) above, il-produttur esportatur kellu l-opportunità u ż-żmien biex jagħmel dan.

(169) Fl-aħħar nett, fil-kummenti tiegħu dwar id-divulgazzjoni finali, il-produttur esportatur saħaq li d-differenza fl-ispejjeż tal-produzzjoni skont it-tip tal-prodott matul il-perjodu ta' investigazzjoni bejn iż-żewġ siti ta' produzzjoni, diskussi fil-premessa (160) above, tappoġġa l-metodu ta' aġġustament minħabba li d-differenza hija simili għal dik żviluppata mill-metodu.

(170) Il-Kummissjoni ma qablitx ma' dan il-kumment. Fil-kummenti tiegħu, il-produttur esportatur ma indirizzax il-fatt li skont id-data użata għall-metodu ta' kwantifikazzjoni, l-“ispejjeż għal kull unità” fl-2013 (jiġifieri taħt kundizzjonijiet normali ta' qabel kunflitt) f'Ilyich kienu ferm ogħla mill-“ispiża għal kull unità” f'Zaporizhstal. Id-differenza espressa bħala proporzjon hija ikbar mid-differenza fl-ispejjeż tal-manifattura għal kull tip ta' prodott bejn iż-żewġ siti matul il-perjodu ta' investigazzjoni. Dan ifisser li, jew id-diskrepanza bejn l-ispejjeż tal-unità Ilyich u Zaporizhstal naqset bejn l-2013 u l-perjodu ta' investigazzjoni (jiġifieri l-ispejjeż għal kull unità ta' Ilyich naqsu relattivament mal-ispejjeż għal kull unità ta' Zaporizhstal) jew “l-ispejjeż għal kull unità” użati fil-metodu huma kompletament mhux affidabbli. Kif spjegat fil-premessa (159) hawn fuq, mill-inqas tal-aħħar huwa veru, minħabba li l-“ispejjeż għal kull unità” skont il-metodu huma mgħawġa minħabba l-inklużjoni ta' spejjeż ta' bejgħ ta' prodotti oħrajn, li ġew prodotti b'mod differenti fiż-żewġ siti matul il-perjodu rilevanti. Dan ifisser li d-differenza fl-ispiża tal-produzzjoni għal kull tip ta' prodott matul il-perjodu tal-investigazzjoni ma tappoġġax il-preċiżjoni tal-metodu propost mill-produttur esportatur.

(171) Għal dawn ir-raġunijiet imsemmija hawn fuq, din il-pretensjoni ġiet miċħuda.

(172) Fid-dikjarazzjonijiet finanzjarji tagħha, Zaporizhstal irrikonoxxiet telf sinifikanti dovut għad-differenzi fil-kambju li rriżultaw mill-konverżjoni ta' tranżazzjonijiet mhux denominati fil-hryvnia tal-Ukrajna. Il-produttur esportatur argumenta li dawn l-ispejjeż mhux imġarrba fil-kors ordinarju tal-kummerċ ikollhom jiġu stabbiliti b'konformità mal-Artikolu 2(6)(c) tar-Regolament bażiku u llimitati f'livell li jirrappreżenta l-kundizzjonijiet ta' operat normali tal-kumpanija.

(173) Il-Kummissjoni ma qablitx ma' dan l-argument. Dan it-telf ġie mniżżel kif dovut fil-kontijiet tal-kumpanija u ġġarrab waqt il-perjodu ta' investigazzjoni. Il-Kummissjoni għalhekk ċaħdet din il-pretensjoni; qieset dawk bħala parti mill-ispejjeż BĠA tal-kumpanija relatati mal-operat tagħha u inkludiethom fil-kalkolu tal-valur normali.

(174) Fil-kummenti tiegħu dwar id-Dokument ta' Informazzjoni, il-produttur esportatur irrikonoxxa li l-ispejjeż finanzjarji użati fil-kalkolu tal-ispejjeż BĠA ta' Zaporizhstal kienu mniżżla kif dovut fil-kontijiet tal-kumpanija u ġġarrbu waqt il-perjodu ta' investigazzjoni. Imbagħad, il-produttur esportatur tenna l-argument tiegħu li l-ispejjeż BĠA inkwistjoni kellhom ikunu bbażati fuq l-Artikolu 2(6)(c) tar-Regolament bażiku, u xi wħud mill-ispejjeż finanzjarji ma kinux relatati mal-produzzjoni u / jew il-bejgħ tal-prodotti. Sabiex isaħħaħ dan l-argument, il-produttur esportatur ippreżenta sett ġdid ta' data, sew wara li saret iż-żjara ta' verifika u li tressqet il-pretensjoni oriġinarjament. Fl-aħħar, il-produttur esportatur ġibed l-attenzjoni għal diversi dispożizzjonijiet fir-Regolament bażiku li jirregolaw kif jinħadmu l-ispejjeż BĠA u li jirrikjedu li dan il-mod ikun wieħed “raġonevoli”.

(175) Il-Kummissjoni ma qablitx ma' din l-analiżi. Skont l-Artikolu 2(6) tar-Regolament bażiku, l-ispejjeż BĠA għandhom ikunu bbażati fuq data attwali relattiva għall-produzzjoni u l-bejgħ. Biss meta dawn l-ammonti ma jistgħux jiġu ddeterminati, tista' tiġi skattata d-dispożizzjoni tal-Artikolu 2(6)(c). Kif ġie rikonoxxut mill-produttur esportatur, id-data attwali tal-ispejjeż BĠA hija disponibbli fil-kontijiet tiegħu u tinkludi l-ispejjeż finanzjarji inkwistjoni. L-argument li xi wħud mill-ispejjeż finanzjarji mhumiex relatati mal-produzzjoni u / jew il-bejgħ tal-prodotti għandu jiġi rrifjutat. L-ewwel, id-data ppreżentata mill-produttur esportatur biex jissostanzja din il-pretensjoni ma tistax tiġi vverifikata f'din il-fażi tal-investigazzjoni. Il-produttur esportatur kellu biżżejjed żmien u notifika minn qabel biex jipprovdi din il-informazzjoni meta saret il-verifika, iżda ma ħax vantaġġ minn din l-opportunità. It-tieni, Zaporizhstal hija attiva biss fil-produzzjoni u fil-bejgħ tal-prodotti tagħha. Qatt ma ġiet ippreżentata evidenza kuntrarja mill-produttur esportatur. Ir-referenza għar-rekwiżit li l-mod ta' kif jinħadmu l-ispejjeż BĠA ikun raġonevoli hija irrelevanti billi l-Kummissjoni ma ħadmitx l-ispejjeż BĠA inkwistjoni, iżda stabbilixxiethom skont ir-rekwiżiti tal-Artikolu 2(6) tar-Regolament bażiku. Għaldaqstant, din il-pretensjoni ġiet irrifjutata.

(176) Fil-kummenti tiegħu dwar id-divulgazzjoni finali, il-produttur esportatur argumenta li l-ispejjeż inkwistjoni kienu jirrigwardaw operazzjoni ekonomika tal-impjant, iżda mhux għall-operazzjoni li tinvolvi l-produzzjoni u l-bejgħ tal-prodott ikkonċernat. Il-produttur esportatur argumenta wkoll li l-Kummissjoni ma indirizzatx l-elementi ta' prova dwar it-talba biex teskludi dawn l-ispejjeż. Il-produttur esportatur sussegwentement argumenta li l-Kummissjoni ċaħdet anki l-fatt li ebda evidenza ma kienet sottomessa bħala sostenn għall-pretensjoni, billi ddikjarat li ma ġiet ppreżentata l-ebda evidenza li tikkontradixxi li Zaporizhstal hija biss attiva fil-produzzjoni u l-bejgħ tal-prodotti tagħha. Fl-aħħar nett, f'dak li għandu x'jaqsam mal-osservazzjoni tal-Kummissjoni dwar is-sett ta' data ppreżentata biex tiġi appoġġata l-esklużjoni ta' xi spejjeż finanzjarji, il-produttur esportatur iddikjara li din il-pretensjoni saret bħala risposta għall-kwestjonarju dwar l-antidumping u d-data rilevanti kienet fir-rapport awditjat sottomess b'risposta.

(177) Bħala risposta għal dan, il-Kummissjoni nnutat li l-produttur esportatur għamel żewġ talbiet marbutin ma din il-pretensjoni. L-ewwel talba, li saret bħala risposta għall-kwetjonarju antidumping u mbagħad issostanzjata fil-komunikazzjoni tagħha tal-5 ta' Jannar 2017, kienet biex jiġu aġġustati l-ispejjeż finanzjarji ta' Zaporizhstal għal-livell storiku taħt kundizzjonijiet operattivi normali. It-tieni talba, li saret għall-ewwel darba fil-kummenti dwar id-Dokument ta' Informazzjoni fit-2 ta' Mejju 2017, wara l-verifika ta' Zaporizhstal, kienet biex jiġu aġġustati l-ispejjeż BĠA billi jiġu esklużi l-ispejjeż li allegatament mhux relatati mal-produzzjoni u / jew bejgħ tal-prodott ikkonċernat.

(178) Kif spjegat fil-premessa (175) hawn fuq, il-Kummissjoni ma tistax taġġusta l-ispejjeż finanzjarji ta' Zaporizhstal għal-livell storiku taħt kundizzjonijiet operattivi normali,, minħabba li skont l-Artikolu 2(6) tar-Regolament bażiku, l-ispejjeż BĠA għandhom jiġu bbażati fuq data attwali tal-produzzjonu u tal-bejgħ. Din id-data kienet għad-dispożizzjoni tal-Kummissjoni u ġiet użata fil-kalkolu rilevanti. Ma ġew provduti l-ebda argumenti ġodda dwar dan il-punt fil-kummenti tal-produttur esportatur dwar id-divulgazzjoni finali, għaldaqstant l-ebda spjegazzjoni ulterjuri ma hija meħtieġa.

(179) Rigward it-tieni talba, jiġifieri biex jiġi aġġustat il-valur normali ta' Zaporizhstal biex jiġu eskludi l-ispejjeż allegatament mhux relatati mal-produzzjoni u / jew mal-bejgħ tal-prodott ikkonċernat, il-Kummissjoni nnutat li mhuwiex ċar mill-kummenti fid-Dokument ta' Informazzjoni li dawn l-ispejjeż mhumiex marbutin direttament jew indirettament mal-produzzjoni u / jew il-bejgħ tal-prodott ikkonċernat. Kif imsemmi hawn fuq, il-Kummissjoni għandha informazzjoni, li l-attivitajiet ta' Zaporizhstal huma limitati għall-produzzjoni u l-bejgħ tal-prodott tagħha. Għaldaqstant, l-ispejjeż finanzjarji jkunu b'xi mod jew ieħor marbutin ma' dawn l-attivitajiet. Tabilħaqq, oġġetti msemmija mill-produttur esportatur fil-kummenti dwar id-Dokument ta' Informazzjoni bħala mhux relatati mal-produzzjoni u / jew bejgħ tal-prodott ikkonċernat jinvolvu fluss ta' flus marbut ma' investimenti, self għal materjal prima li jipproduċu sussidjarji, jew obbligazzjonijiet li jirriżultaw minn benefiċċji tal-impjegati. Dawn l-ispejjeż jidhru li huma għall-inqas marbutin indirettament mal-produzzjoni u / jew mal-bejgħ tal-prodott ikkonċernat.

(180) Verifika ulterjuri ta' din il-kwistjoni kienet impossibbli billi din it-talba kienet saret sat-2 ta' Mejju 2017, ħafna wara li ż-żjara ta' verifika rilevanti ġiet konkluża (jiġifieri, fl-24 ta' Novembru 2016). Fil-Komunikazzjoni tal-5 ta' Jannar 2017, li ġiet sottomessa wkoll wara ż-żjara ta' verifika rilevanti, il-produttur esportatur semma li xi spejjeż finanzjarji marbutin mas-self kienu intużati għal skop ġenerali u ma kinux marbutin mal-produzzjoni u l-bejgħ tal-prodott ikkonċernat. L-ebda dettalji oħra dwar dan il-punt ma ngħataw dak iż-żmien, minħabba li l-produttur esportatur ma talabx l-esklużjoni ta' dan is-self iżda sostna t-talba tiegħu biex jaġġusta l-ispejjeż finanzjarji ta' Zaporizhstal għal-ivell storiku taħt kundizzjonijiet operattivi normali.

(181) Dwar dan il-punt, fil-kummenti tiegħu dwar id-divulgazzjoni finali, il-produttur esportatur argumenta li matul iż-żjara ta' verifika għand Zaporizhstal, il-Kummissjoni ġiet ipprovduta b'verżjoni kompleta u komprensiva ta' rapporti ta' awditjar, li tqajjem b'mod ċar il-kwistjoni tal-ispejjeż finanzjarji tal-impjant mhux marbut mal-produzzjoni u bejgħ tal-prodott ikkonċernat. Il-produttur esportatur argumenta għalhekk li l-Kummissjoni setgħet tuża din l-opportunità biex tivverifika u titlob, jekk meħtieġ, aktar kjarifiki rigward l-evidenza ppreżentata minn Zaporizhstal.

(182) Il-Kummissjoni l-ewwel innotat li, kif imsemmi mill-produttur esportatur, ir-rapporti annwali sħaħ ta' Zaporizhstal ma ġewx ipprovduti saż-żjara ta' verifika, minkejja li kienu mitluba fil-kwestjonarju dwar l-antidumping. Kif ikkomunikat lill-produttur esportatur fl-ittra ta' qabel il-verifika tas-27 ta' Ottubru 2016, il-Kummissjoni nnotat ukoll, li l-iskop taż-żjara kien li tiġi vverifikata l-informazzjoni fir-risposti għall-kwestjonarji billi d-dettalji rreġistrati fihom jiġu vverifikati mad-dokumenti tas-sors, l-ispejjeż u r-rekords tal-kontabbiltà u d-dikjarazzjonijiet finanzjarji awditjati. Sat-2 ta' Mejju 2017, il-kwistjoni ta' ċerti spejjeż finanzjarji ta' Zaporizhstal allegatament mhux marbutin mal-produzzjoni u mal-bejgħ tal-prodott ikkonċernat ma tqajmitx u kienet imsemmija biss fil-komunikazzjoni tal-5 ta' Jannar 2017. Dawn it-tnejn seħħew wara li ż-żjajjar ta' verifika fl-istabbilimenti ta' Zaporizhstal kienu diġà ġew konklużi. Għaldaqstant, l-analiżi tal-kwistjoni u l-verifika ta' dawn l-ispejjeż ma kinux u ma setgħux kienu fil-programm ta' ħidma tal-Kummussjoni għal dik iż-żjara. Li jiġi argumentat li l-kwistjoni tal-ispejjeż finanzjarji mhux marbutin mal-produzzjoni jew il-bejgħ tqajmet sempliċement għax dawn l-ispejjeż kienu rreġistrati fir-rapporti awditjati ifisser li l-iskop taż-żjara ta' verifika r-rwol tal-Kummissjoni f'dan ma jiġix ikkunsidrat, kif ikkomunikat lill-produttur esportatur fl-ittra ta' qabel il-verifika qabel il-bidu tagħha. Dan, flimkien mal-fatt li r-rapporti awditjati ġew provduti biss matul iż-żjara ta' verifika u kif imsemmi hawn fuq, fejn mhuwiex ċar li l-ispejjeż rilevanti mhumiex marbutin mal-produzzjoni u l-bejgħ tal-prodott ikkonċernat, iwassal li din il-parti tat-talba tiġi miċħuda.

(183) Għal dawn ir-raġunijiet imsemmija hawn fuq, din it-talba ġiet miċħuda.

3.6.2. Il-prezz tal-esportazzjoni

(184) Il-prezz tal-esportazzjoni ġie stabbilit bl-użu tal-metodoloġija ġenerali stabbilita fit-Taqsima 3.1.2. ta' hawn fuq u b'mod partikolari fl-Artikolu 2(8) tar-Regolament bażiku. Għall-bejgħ permezz tal-importaturi relatati, il-prezz tal-esportazzjoni nħadem fuq il-bażi tal-Artikolu 2(9) tar-Regolament bażiku.

(185) Il-produttur esportatur sostna li l-kummerċjant Żvizzeru — Metinvest International SA (“MISA”) — kien jaġixxi bħala sempliċi dipartiment tal-esportazzjoni tas-siti ta' produzzjoni billi ma kienx iwettaq l-iżdoganar tal-oġġetti forniti lejn l-Unjoni. Barra minn hekk, il-produttur esportatur sostna li ma kellux isir tnaqqis tal-ispejjeż BĠA u l-profitt tal-kummerċjant (jew kummissjoni nominali) billi l-Artikolu 2(9) tar-Regolament bażiku mhuwiex applikabbli għall-każ preżenti billi l-kummerċjant mhuwiex ibbażat fl-Unjoni.

(186) Il-Kummissjoni ma ħadmitx il-prezz tal-esportazzjoni skont l-Artikolu 2(9) tar-Regolament bażiku għall-bejgħ għall-esportazzjoni lil xerrejja indipendenti permezz tal-kummerċjant Żvizzeru. Madankollu, anki jekk ix-xerrej ikun dak responsabbli għall-iżdoganar, dan ma jbiddilx il-fatt li l-bejgħ isir minn kummerċjant relatat li jġorr spejjeż BĠA u li normalment ifittex jagħmel il-profitt mis-servizzi tiegħu. Għalhekk, kif ġie nnutat fil-premessa (194), il-Kummissjoni qieset li jenħtieġ aġġustament skont l-Artikolu 2(10)(i) tar-Regolament bażiku.

(187) Fil-kummenti tiegħu dwar id-Dokument ta' Informazzjoni, il-produttur esportatur sostna li MISA mhijiex kummerċjant li jfittex il-profitt, iżda kumpanija relatata fdata b'kompiti li normalment jaqgħu fir-responsabiltajiet ta' dipartiment intern tal-bejgħ għall-esportazzjoni.

(188) Fuq il-bażi tal-evidenza għad-disponiment tagħha, il-Kummissjoni ma qablitx ma' din l-oġġezzjoni. MISA hija kumpanija li tfittex il-profitt, li tiddeskrivi lilha nnifisha bħala waħda li tfittex li ssib il-bilanċ bejn il-profittabbiltà, is-sodisfazzjon tal-klijenti, u l-immaniġġar tar-riskju. L-attivitajiet ta' MISA mhumiex limitati għall-bejgħ ta' prodotti tal-Metinvest Group. MISA u s-siti ta' produzzjoni għandhom proprjetarji differenti. U fl-aħħar, MISA tiffirma kuntratti ddettaljati ta' bejgħ u xiri mas-siti ta' produzzjoni. Dawn il-ftehimiet fihom klawsoli dwar penali f'każijiet ta' nuqqas li jitwettqu, jew li jitwettqu kif dovut, l-obbligi rispettivi, kif ukoll dwar arbitraġġ minn terzi f'każ ta' tilwim, ħaġa aktar komuni f'kuntratti bejn kummerċjanti indipendenti milli bejn dipartiment tal-produzzjoni u tal-bejgħ tal-istess kumpanija. Fuq il-bażi ta' din l-evidenza, il-Kummissjoni tikkonkludi li r-relazzjoni bejn MISA u ż-żewġ siti ta' produzzjoni hija aktar waħda ta' aġent milli waħda ta' dipartiment integrat għall-bejgħ. Kif ġie spjegat fil-premessa (194), l-aġġustament rilevanti huwa meħtieġ kull meta MISA jkollha sehem f'xi tranżazzjoni.

(189) Fil-kummenti tiegħu dwar id-divulgazzjoni finali, mill-applikazzjoni tal-Artikolu 2(8) tar-Regolament bażiku għal bejgħ permezz ta' MISA, il-produttur esportatur iddeduċa li l-Kummissjoni aċċettat li MISA taġixxi bħala dipartiment tal-bejgħ tal-grupp. Għalhekk il-produttur esportatur ma qabilx mal-applikazzjoni tal-Artikolu 2(10)(i) tar-Regolament bażiku, u argumenta li MISA ma taġixxix bħala aġent jew kummerċjant. Sabiex jenfasizza dan il-punt, il-prodottur esportatur argumenta li MISA tbigħ biss parti żgħira u mhux sinifikanti ta' prodotti mhux manifatturati mill-grupp. Il-produttur esportatur argumenta wkoll li l-fatt li MISA qed tipprova ssib bilanċ tajjeb bejn il-profittabbiltà, is-sodisfazzjoni tal-klijenti u l-ġestjoni tar-riskju, jew li tiffirma kuntratti ta' bejgħ u xiri mas-siti ta' produzzjoni, jew li għandha d-direttur l-persunal tagħha stess, lu huwa differenti mill-impjanti fl-Ukrajna, ikun rekwiżit li jirriżulta minn konformità ma' rekwiżiti legali meħtieġa fl-Ukrajna u l-Iżvizzera.

(190) Kif imsemmi hawn fuq, il-Kummissjoni ma taċċettax li MISA taġixxi bħala dipartiment tal-bejgħ bl-esportazzjoni tal-grupp. MISA aġixxiet bħala kummerċjant relatat u għalhekk il-Kummissjoni applikat l-Artikolu 2(8) flimkien mal-Artikolu 2(10)(i) tar-Regolament bażiku. Barra minn hekk, MISA mhux biss tbigħ parti żgħira u mhux sinifikanti ta' prodotti mhux manifatturati mill-grupp, għalkemm dan il-fatt biss huwa ta' importanza sinifikanti għal din il-konklużjoni. MISA tbigħ ukoll ammonti sostanzjali ta' prodotti ta' parti terza lill-grupp. Rigward l-evidenza deskritta fil-premessa (188) above, il-produttur esportatur sempliċement argumenta li dawn l-elementi huma meħtieġa bil-liġi u ma jinnegawx il-pożizzjoni ta' MISA bħala dipartiment tal-esportazzjoni. L-ebda dettalji ma ngħataw, rigward liema element jirrikjedu l-liġijiet. Barra minn hekk, il-produttur esportatur ma spjegax għaliex l-elementi bħall-fatt li huwa xprunat mill-profitt (li qabel kien ikkontestat mill-produttur esportatur fil-kummenti tiegħu dwar id-Dokument ta' Informazzjoni) jew li għandu ftehimiet bi klawżoli dwar il-penali għal nuqqas prestazzjoni jew prestazzjoni baxxa tal-obbligi rispettivi, kif ukoll is-soluzzjoni ta' tilwim ta' partijiet terzi ma jinnegawx il-pożizzjoni ta' MISA bħala dipartiment tal-esportazzjoni. Għaldaqstant, l-ebda kummenti oħra dwar dan il-punt ma huma meħtieġa.

(191) Għal dawn ir-raġunijiet imsemmija hawn fuq, din it-talba ġiet miċħuda.

3.6.3. Paragun

(192) Il-Kummissjoni qabblet il-valur normali u l-prezz tal-esportazzjoni tal-produttur esportatur uniku fuq il-bażi tal-prezz mill-fabbrika.

(193) Meta dan kien iġġustifikat mill-ħtieġa li jiġi żgurat tqabbil ġust, il-Kummissjoni aġġustat il-valur normali u / jew il-prezz tal-esportazzjoni għad-differenzi li jaffettwaw il-paragunabbiltà tal-prezzijiet skont l-Artikolu 2(10) tar-Regolament bażiku. Saru aġġustamenti għal ħlasijiet fuq l-importazzjoni (fil-medda ta' bejn 0,1 % u 0,7 %) għat-trasport, l-assigurazzjoni, l-immaniġġar, it-tagħbija u spejjeż anċillari (fil-medda ta' bejn 1 % u 8 %), ippakkjar (fil-medda ta' bejn 0 % u 0,1 %), spejjeż ta' kreditu (fil-medda ta' bejn 0 % u 0,7 %), spejjeż ta' wara l-bejgħ (fil-medda ta' bejn 0,1 % u 0,4 %), miżati tal-banek (fil-medda ta' bejn 0 % u 0,3 %) u kummissjonijiet (fil-medda ta' bejn 0 % u 0,2 %).

(194) Barra minn hekk, ladarba l-bejgħ kollu lejn l-Unjoni seħħ permezz tal-kummerċjant relatat fl-Iżvizzera, sar aġġustament rilevanti fuq il-bażi tal-Artikolu 2(10)(i) tar-Regolament bażiku.

(195) Il-produttur esportatur ippretenda livell ta' aġġustament skont l-Artikolu 2(10)(d)(i) tar-Regolament bażiku, bl-argument li l-kanali ta' bejgħ tal-prodott simili fis-suq domestiku kienu sinifikantement differenti minn dawk tal-bejgħ tal-prodott ikkonċernat lejn l-Unjoni u li dan kien jaffettwa l-paragunabbiltà tal-prezz. Argumenta wkoll li kien hemm differenzi konsistenti u distinti rigward il-funzjonijiet u l-prezzijiet għad-diversi livelli ta' kummerċ fis-suq domestiku u fil-bejgħ għall-esportazzjoni lejn l-Unjoni.

(196) Il-produttur esportatur ma wriex differenzi konsistenti u distinti rigward il-funzjonijiet u l-prezzijiet tal-bejjiegħ għad-diversi live